text:
POLEDIŠANO | ANTONIO DELLA GATTA
Lebaka Leo Moruti a Tlogetšego Kereke ya Gagwe
KA MORAGO ga gore Antonio Della Gatta a ithute kua Roma ka nywaga e senyane, o ile a bewa gore e be moruti ka 1969. Ka morago, o ile a hlankela bjalo ka mookamedi wa sekolo sa boruti kgauswi le naga ya Naples, kua Italy. Ge a be a le moo, ka morago ga go ithuta ka mo go tseneletšego le go naganišiša, o ile a phetha ka gore bodumedi bja Katholika ga se bja thewa Beibeleng. O boledišane le Phafoga! ka maiteko ao a a dirilego gore a tsebe ka Modimo.
Re botše ka setlogo sa gago.
Ke belegetšwe kua Italy ka 1943. Ke gotše le bo mogolo’ake le dikgaetšedi tša ka motseng o monyenyane moo tate e bego e le molemi e bile e le mmetli. Batswadi ba rena ba re godišitše gore re be Makatholika.
Ke ka baka la eng o be o nyaka go ba moruti?
Ge ke be ke sa le mošemanyana, ke be ke rata go theetša baruti kerekeng. Ke be ke kgahlwa ke mantšu a bona, gaešita le ditirelo tša bona tšeo di kgahlišago. Ka gona ke be ke tloga ke nyaka go ba moruti. Ge ke be ke na le nywaga e 13, mma o ile a nkiša sekolong sa bodulabarutwana seo se bego se tlwaetša bašemanyana bakeng sa nakong e tlago ya dithuto tšeo di tšwetšego pele tša boruti.
Na tlwaetšo ya gago e be e akaretša thuto ya Beibele?
Ga go nape go le bjalo. Ge ke be ke na le nywaga e 15, yo mongwe wa barutiši ba ka o ile a nnea kopi ya Diebangedi—pego ya bophelo le bodiredi bja Jesu—gomme ke ile ka e bala ka makga a mmalwa. Ge ke be ke na le nywaga e 18, ke ile ka ya Roma go yo ithuta diyunibesithing tša bomopapa, moo re bego re le ka tlase ga taolo ya bomopapa. Ke ithutile Selatine, Segerika, histori, filosofi, tša monagano le thutatumelo. Le ge re be re kgona go bolela ditemana tša Beibele ka hlogo le go bala Beibele sekolong sa boruti ka Sontaga, re be re sa nape re ithuta Beibele.
O ile wa ba moetapele. Na seo se be se akaretša go ruta?
Mošomo wa ka o mogolo o be o akaretša bolaodi. Eupša ke be ke ruta diklase ka molao wa Lekgotla la Bobedi la Vatican.
Ke ka baka la eng o ile wa thoma go belaela kereke?
Ke be ke tshwenywa ke dilo tše tharo. Kereke e be e tsenatsenana le dipolotiki. E be e dumelela go hloka boitshwaro magareng ga baruti le phuthego. Le gona dithuto tše dingwe tša Katholika di be di kwagala e se tša therešo. Ka mohlala, ke bjang Modimo wa go ba le lerato a ka otlago batho ka mo go sa felego ka morago ga ge ba hwile? Gape, na Modimo ruri o nyaka gore re boaboeletše dithapelo gantši re diriša rosari? *
O ile wa dira eng?
Ke ile ka rapelela tlhahlo ke lla. Ke ile ka ba ka reka kopi ya Katholika ya Jerusalem Bible, yeo e bego e sa tšwa go phatlalatšwa kua Italy, gomme ka thoma go e bala. Ka gona, ka Sontaga se sengwe mesong ge ke be ke bea seaparo sa ka sa boruti, ka morago ga Mmisa, banna ba babedi ba ile ba fihla sekolong sa boruti. Ba ile ba mpotša gore ke ba bangwe ba Dihlatse tša Jehofa. Re ile ra boledišana ka Beibele ka nako e fetago iri le ka seo e se bolelago mabapi le maswao ao a hlaolago bodumedi bja therešo.
Baeng bao ba ile ba go kgoma bjang?
Ke ile ka hlompha tumelo ya bona le gore ba be ba fela ba bolela le ka seo se bego se le ka Beibeleng ya Katholika. Ka morago ga moo, hlatse yeo e bitšwago Mario, e ile ya thoma go nketela. O be a sa fele pelo e bile a botega—Mokibelo o mongwe le o mongwe mesong ka iri ya senyane o be a kokota mojakong wa sekolo sa baruti, go sa šetšwe maemo a leratadima.
Baruti ba bangwe ba be ba nagana eng ka diketelo tšeo?
Ke be ke ba laletša gore ba be le rena dipoledišanong, eupša ga go na yo a bego a tšea thuto ya Beibele e le bohlokwa. Eupša nna ke be ke e thabela. Ke be ke ithuta dilo tšeo di kgahlišago, tše bjalo ka lebaka leo Modimo a dumelelago bobe le tlaišego, e lego dilo tšeo ke bego ke sa di kwešiše ka nako e telele.
Na baruti ba gago ga se ba leka go go thibela go ithuta Beibele?
Ka 1975, ke ile ka etela Roma ka makga a mantši gore ke hlalose dipono tša ka. Baruti ba ka ba ile ba leka go mphetola monagano, eupša go be go se yo a dirišago Beibele. Mafelelong, ka January 9, 1976, ke ile ka ngwalela Roma go ba botša gore ga ke sa le Mokatholika. Matšatši a mabedi ka morago, ke ile ka tloga sekolong sa boruti ka terene gore ke ye dibokeng tša Dihlatse tša Jehofa ka lekga la mathomo, moo ke ilego ka hwetša e le kopano ya diphuthego tše mmalwa. Dilo ka moka di be di tloga di fapane le seo ke bego ke se tlwaetše! Hlatse e nngwe le e nngwe e be e na le Beibele gomme e bula mangwalo ge diboledi di nea dipolelo tša go fapafapana.
Lapa leno le ile la reng ka dilo tše ka moka?
Ba bantši ba bona ba be ba nkganetša o šoro. Lega go le bjalo, ke ile ka hwetša gore yo mongwe wa baratho ba ka o be a ithuta le Dihlatse kua Lombardy, e lego naga yeo e lego ka leboa la Italy. Ke ile ka ya go mmona gomme Dihlatse tša moo di ile tša nthuša go hwetša mošomo le lefelo la bodulo. Ka morago ngwageng woo, ke ile ka kolobetšwa bjalo ka yo mongwe wa Dihlatse tša Jehofa.
Mafelelong, ke ikwa ke batametše kgauswi le Modimo e le ka kgonthe
Na o a itshola?
Le gatee! Mafelelong, ke ikwa ke batametše kgauswi le Modimo e le ka kgonthe, ka gobane seo ke se tsebago ka yena se theilwe Beibeleng, e sego filosofing goba setšong sa kereke. Gomme ke kgona go ruta ba bangwe ke kgodišegile le ka go tšwa pelong.
^ ser. 13 Beibele e nea dikarabo tše di kwagalago tša taba ye gaešita le dikarabo tša dipotšišo tše dingwe tše dintši. Lebelela ka tlase ga DITHUTO TŠA BEIBELE > DIPOTŠIŠO TŠA BEIBELE DI A ARABJA.


c: text/html

text:
TABA YA LETLAKALA LA KA NTLE | PONO YA MODIMO KA GO KGOGA
Pono ya Modimo ka go Kgoga ke Efe?
Ge Naoko, yo go boletšwego ka yena sehlogong sa mathomo, a bolela ka ntwa yeo a e fentšego ya go tlogela go kgoga, o itše: “Ke ile ka kgona go fetoša bophelo bja ka ka ge ke be ke ithuta ka dika tša Modimo le morero wa gagwe.” Seo a ithutilego sona se hwetšagala ka Beibeleng. Le ge Beibele e sa bolele selo ka motšoko, e re thuša go kwešiša tsela yeo Modimo a lebelelago go kgoga ka yona. * Go ba bantši, go tseba seo go ba thušitše go lwantšha goba go kgaotša mokgwa wo. (2 Timotheo 3:16, 17) Anke re eleng hloko dikotsi tše tharo tšeo di tsebjago tše di bakwago ke go kgoga gomme re bone seo Beibele e se bolelago ka tšona.
MOTŠOKO O A LEMALELWA
Motšoko o na le se sengwe sa diokobatši tše di lemalelwago kudu seo se tumilego, e lego nicotine. E šoma bjalo ka seokobatši goba tagi. Go kgoga go tsenya nicotine ka bjokong kapejana e bile seo se direga leboelela. Ka ge nako le nako ge motho a kgoga go e ba le tekanyo e itšego ya nicotine yeo e tsenago mmeleng, ge a kgoga lepokisana le letee ka letšatši o ba a kgogile di-nicotine tše e ka bago tše 200 ka letšatši, e lego tekanyo ya godimo go feta ya go dirišwa ga tagi le ge e le efe. Go tsenya mo go bjalo ga nicotine mmeleng go dira gore tagi yeo e be e lemalelwago ka tsela e sa tlwaelegago. Ge mokgogi a šetše a lemaletše motšoko, o ikwa a se a felela ge a sešo a kgoga.
“Le bahlanka ba yoo le mo kwago.”—Baroma 6:16
Na ruri o ka kwa Modimo ge e ba o lemaletše motšoko?
Beibele e re thuša go ba le pono e nepagetšego ka taba ye ge e re: “Na ga le tsebe gore ge e ba le tšwela pele le ikgafela motho le ge e le mang le le bahlanka ba ba kwago, le bahlanka ba yoo le mo kwago?” (Baroma 6:16) Ge monagano wa motho le ditiro tša gagwe di laolwa ke go kganyoga motšoko, o thoma go ba lekgoba la mokgwa wo o lešago dihlong. Lega go le bjalo, Modimo yo leina la gagwe e lego Jehofa, o nyaka re lokologa mekgweng yeo e gobatšago mebele ya rena le yeo e senyago moya wa rena, e lego tshekamelo ya monagano wa rena. (Psalme 83:18; 2 Bakorinthe 7:1) Ka go re’alo, ge motho a dutše a tšeela Jehofa godimo le go mo hlompha, o lemoga gore Jehofa o swanelwa go newa se kaonekaone e bile a ka se kgone go mo nea sona ge e sa dutše e le lekgoba la mokgwa wo o bolayago. Go lemoga seo go tla nea motho matla a go tlogela dikganyogo tše di gobatšago.
Olaf, yo a dulago Jeremane, o ile a kgona go fenya temalelo ya gagwe ya nywaga e 16 ya go kgoga yeo a e thomilego ge a be a na le nywaga e 12. O itše: “Sekerete sa mathomo se be se bonagala se se na bothata. Eupša ge nywaga e dutše e eya, go kgoga go ile gwa fetoga bothata bjo bogolo. Nakong e nngwe ge ke be ke feletšwe ke disekerete, ke be ke ferekane kudu moo ke ilego ka tšea dikagare tša mašaledi a metšoko yeo e kgogilwego gomme ka a kgoboketša, ke moka ka a tatetša ka kuranta ya kgale. Ge ke nagana ka seo, ke a bona gore mokgwa wo o be o tloga o leša dihlong.” O kgonne bjang go kgaotša mokgwa wo o lešago dihlong wa go kgoga? O itše: “Taba e bohlokwa e be e le kganyogo ya go kgahliša Jehofa. Go rata ga Jehofa batho le kholofelo yeo a e neago go mphile matla a go kgaotša mokgwa wo gatee ya ba moka.”
GO KGOGA GO SENYA MMELE
The Tobacco Atlas e re: “Go na le bohlatse bja thutamahlale bjoo bo bontšhago gore go kgoga motšoko go gobatša mo e ka bago karolo e nngwe le e nngwe ya mmele e bile go oketša dipalopalo tša batho bao ba babjago le bao ba hwago.” Go tsebja gabotse gore go kgoga go baka malwetši ao a sa fetelego a bjalo ka kankere, bolwetši bja pelo le malwetši a mangwe a maswafo. Eupša go ya ka Mokgatlo wa Lefase wa tša Maphelo (World Health Organization [WHO]), go kgoga ke sebaki se segolo sa mahu ao a bakwago ke malwetši a fetelago, a bjalo ka bolwetši bja mafahla.
“O rate Jehofa Modimo wa gago ka pelo ya gago ka moka, ka moya wa gago ka moka le ka monagano wa gago ka moka.”—Mateo 22:37
Na o bontšha gore o rata Modimo le go mo hlompha ge e ba o goboša mmele woo Modimo a go neilego wona ka go itšhilafatša ka mokgwa wo?
Jehofa Modimo o re ruta ka Lentšu la gagwe Beibele gore re be le pono e nepagetšego ka maphelo a rena, mebele ya rena le bokgoni bja rena. Morwa wa gagwe e lego Jesu o bontšhitše taba ye ge a be a re: “O rate Jehofa Modimo wa gago ka pelo ya gago ka moka, ka moya wa gago ka moka le ka monagano wa gago ka moka.” (Mateo 22:37) Go molaleng gore Modimo o nyaka gore re diriše maphelo le mebele ya rena gabotse gomme re di sware ka tlhompho. Ge re dutše re ithuta ka Jehofa le dikholofetšo tša gagwe, re tla rata le go tšeela godimo dilo ka moka tšeo a re diretšego tšona. Se se tla re tutueletša go kgaotša selo le ge e le sefe seo se šilafatšago mebele ya rena.
Jayavanth, e lego ngaka ya kua India, o kgogile motšoko ka nywaga e 38. O itše: “Ke ithutile ka dikotsi tša go kgoga dimakasineng tša kalafo. Ke be ke tseba gore go kgoga go fošagetše e bile ke be ke eletša balwetši ba ka gore ba kgaotše mokgwa wo. Eupša nna ke be ke palelwa go dira seo, gaešita le ge ke ile ka leka ka makga a mahlano goba a tshelelago.” Ke’ng seo se mo thušitšego gore a feleletše a kgaoditše go kgoga? O laodiša ka gore: “Ke ile ka kgaotša go kgoga ke thušwa ke go ithuta Beibele. Go nyaka go kgahliša Jehofa go ntutueleditše go kgaotša gateetee.”
GO KGOGA GO GOBATŠA BA BANGWE
Muši woo motho a o ntšhago ge a kgoga le woo o kuelelago go tšwa motšokong o kotsi. Ge motho yo mongwe a hema muši woo a ka swarwa ke kankere le malwetši a mangwe, e bile ngwaga le ngwaga muši wo o bolaya batho ba 600 000 bao ba sa kgogego, kudukudu basadi le bana. Pego ya WHO e lemoša ka gore: “Ge motho yo mongwe a hema muši wo o ba kotsing e kgolo.”
“O rate moagišani wa gago ka mokgwa wo o ithatago ka wona.”—Mateo 22:39
Na ruri o rata moagišani wa gago le ba lapa leno ge e ba o kgoga pele ga bona?
Go ya ka Jesu, ka morago ga molao wo o rego re rate Modimo go latela wo o rego re rate moagišani—ba malapa a rena, bagwera le batho ba bangwe bao re phelago le bona. O itše: “O rate moagišani wa gago ka mokgwa wo o ithatago ka wona.” (Mateo 22:39) Ge e ba re phegelela mokgwa wo o gobatšago bao re phelago le bona, gona ga re bontšhe gore re rata moagišani. Lerato la kgonthe le re šušumeletša gore re latele keletšo ya Beibele e rego: “Anke yo mongwe le yo mongwe a tšwele pele a tsoma seo se holago motho yo mongwe, e sego seo se holago yena a nnoši.”—1 Bakorinthe 10:24.
Armen, yo a dulago kua Armenia, o gopola gore: “Ka ge ba lapa lešo ba be ba kgongwa ke motšoko, ba ile ba nkgopela gore ke kgaotše go kgoga. Ke be ke sa nyake go dumela gore o be o ka se ba sware gabotse.” Ge a hlalosa seo se fetošitšego pono ya gagwe, o re: “Go ithuta Beibele le go rata Jehofa go nthušitše gore ke kgaotše go kgoga le go dumela gore go be go le kotsi e sego feela go nna eupša gape le go bao ke dulago le bona.”
GO KGOGA GO TLA FEDIŠETŠWA SA RURI!
Go ithuta Beibele go thušitše Olaf, Jayavanth, gotee le Armen gore ba tlogele mokgwa wo o lešago dihlong woo o bego o gobatša bona le ba bangwe. Ga se ba kgona go kgaotša feela ka baka la go tseba gore go kgoga go kotsi eupša ba dirile se ka gobane ba rata Jehofa e bile ba rata go mo kgahliša. Tema e bohlokwa yeo e kgathwago ke lerato e bontšhitšwe go 1 Johane 5:3, yeo e rego: “Se ke seo lerato la Modimo le se bolelago, gore re boloke ditaelo tša gagwe gomme ditaelo tša gagwe ga di boima.” Ke therešo gore go latela melao ya motheo ya Beibele ga se ka mehla go tla bago bonolo, eupša ge motho a šušumetšwa ke go rata Modimo kudu, go mo kwa go ka se be boima.
Ga bjale Jehofa Modimo o diriša lenaneo la go ruta batho la lefase ka bophara go thuša batho ba dimilione gore ba kgaotše go ba makgoba a motšoko. (1 Timotheo 2:3, 4) Go se go ye kae, a diriša Mmušo wa gagwe—pušo ya legodimong yeo e laolwago ke Morwa wa gagwe, Jesu Kriste—Jehofa o tla fediša tshepedišo ya kgwebo yeo e tletšego megabaru yeo e dirilego batho ba dimilione gore e be makgoba a motšoko. Leuba la go kgoga o tla le fedišetša sa ruri gomme a dira gore batho bao ba kwago ba be le mebele le menagano e phethagetšego.—Jesaya 33:24; Kutollo 19:11, 15.
Ge e ba o katana le go kgaotša go kgoga, o se ke wa fela matla. Ka go ithuta go rata Jehofa le go tšeela godimo tsela yeo a lebelelago go kgoga ka yona, le wena o tla hwetša matla a nyakegago gore o kgaotše go kgoga. Dihlatse tša Jehofa di ka rata go go bontšha tsela e kaone ya go ithuta le go diriša melao ya motheo ya Beibele. Kgodišega gore ge e ba o nyaka Jehofa a go thuša go kgaotša go lemalela motšoko, o tla go nea matla ao o a hlokago.—Bafilipi 4:13.
^ ser. 3 Go kgoga mo re bolelago ka gona ke go kgoga motšoko ka go lebanya go tšwa go disekerete, disikara, dipeipi goba diphaephe. Lega go le bjalo, melao ya motheo yeo go bolelwago ka yona mo e šoma le tabeng ya go sohla motšoko, go kgoga seneifi, disekerete tša elektroniki tšeo di nago le nicotine le ditšweletšwa tše dingwe tša motšoko.

robotstxt: allowed

filter: keep


text:
Kurów
Kurów ke motsana wa bohlabela borwa bja Poland, e humanega magareng a Puławy le Lublin. Ke mošate wa gmina.
Magareng a ngwaga wa 1431 le 1442, motsana wa Kurów o fetotswe goba motsemogolo goya ka molawo wa Magdeburg. Kage e le toropo yeo e lego praebete, e kgwebišana ka dijo le metsana yeo lego kgaofsi. Difaporiki tsa letlalo le boya tse mmalwa di a humanego toropong ye. Ka ngwagakgolo wa lesome tshela, Kurów e bile kgabagare ga Calvinism, kage bontšhi bja Polish Brethren ba be ba dulo mo. Ka ngwaga wa 1660, badudi ka bonntšhi bo fetogetše go Arianism.


text:
Mekgolokwane e kgobokanne go thasoga leleme
Meludi ya masogana like a melody ya Pavarotti’s Orchestra
Ba a botsisana ba makele betši ba Shatale
Gore ganthe ke lenyalo la mang la go emisa sechaba ka maoto
Beng mabu bare “ba tlhomodiye naga mmutlwa”
Ke koma mang ya go tšwa mehlare e wologa
Yona ke ya ga mang? Ge ya Mapulana e sa fetolele mašahla a mela
Naga e bafala ka go atlala mesemo ye metala
Basadi ba tlhakela leroleng ba tupela dirope le direthe
Mpša ya masebe e itsane “naga e thlomodiwe malalakwaele”
Shatale ba e tlhomodiye mogollwa ka mothokolo
Ba ngannge mešifa ka la gore mmutlwa re tlhomola ka mmutlwa
Re tima mollo ka meetše
Nnete mašago a butšwiye ka letlalo ka kubu
Monna a lla boka lesea
Letolo le robega nka re ke letlhare la morula wa go barama
Mphine wa piki o roba mohlagare
Basadi ba Shatale ba re ba belege masole
Enough is enough ba chesa tsotsi
Moya o tšwele nameng monyako wa Mapulaneng Hospital
Go tlhokiye le mokgekolo wa go rothisa keledi
Ke la tau ya go lapa ya go rothisa tete
Ke yona Bantu Education ya bo tsotsi
Naga ya Shatale e be e ethoma go tlhoma
Re womisiye lešahla ka tladi
Ra tšhuba ka mesela ya diphiri
Naga ya bokokwane e emme ka leoto la Kgoši Mashego
Ntšeleke skonopelo ke s'kogwa ke mo tlhomole mmutlwa
Sereti: P.I. Mashilane “JOP” Prayforce


text:
MOROKAMI May 2015 | Na Bofelo bo Kgauswi?
Ge o ekwa mantšu a rego “Bofelo bo kgauswi!” ke eng seo se tlago monaganong wa gago? Na o tshwenywa ke seo o naganago ka sona?
TABA YA LETLAKALA LA KA NTLE
“Bofelo”—Bo Bolela Eng?
Na o be o tseba gore seo Beibele e se boelago ka “bofelo” ge e le gabotse ke ditaba tše dibotse?
TABA YA LETLAKALA LA KA NTLE
Na Bofelo bo Kgauswi?
Ela hloko dibopego tše nne tša pontšho yeo e nago le dikarolo tše mmalwa ya bofelo yeo e hlaloswago ka Beibeleng yeo e neago karabo.
TABA YA LETLAKALA LA KA NTLE
Ba Bantši ba tla Phologa Bofelo—Le Wena o ka Phologa
Eupša bjang? Na ke ka go kgoboketša dilo tša motheo goba go dira ditokišetšo tše dingwe bakeng sa letšatši la kahlolo?
Na o be o Tseba?
Na boepi bja marope bo thekga pego ya Beibele? Ditau di nyameletše neng dinageng tša mehleng ya ge go ngwalwa Beibele?
BEIBELE E FETOŠA MAPHELO
Ke Ithutile Gore Jehofa o a Gaugela e Bile o a Lebalela
Normand Pelletier o be a lemaletše go radia batho. Eupša o ile a llišwa ke go bala temana e nngwe ka Beibeleng.
EKIŠA TUMELO YA BONA
“A ke Eme Legatong la Modimo?”
Na lapa leno le kile la kgongwa ke lehufa, go ekwa goba lehloyo? Ge e ba go le bjalo, gona pego ya ka Beibeleng ya Josefa e ka go thuša.
Dipotšišo tša Beibele di a Arabja
Ke ka baka la’ng Letšatši la Kahlolo le tla tšea nywaga e 1 000?
Dihlogo tše Dingwe tša Inthaneteng
Mmušo wa Modimo o tla Phetha Eng?
Ithute seo o ka se letelago ge mmušo wa Modimo o tla be o buša lefase.


text:
Madiba o amogela baeng ka gae ga gagwe ka Orlando Bodikela.
Madiba o amogela baeng ka gae ka Orlando Bodikela.
Nelson Mandela o boetše gae ga gagwe ka Soweto ka morago ga go lokollwa kgolegong ka 1990. Nelson goletše ka 8115 Mmileng wa Vilakazi gomme go tloga fao e be e ta fetolelwa ka mokgwa wa go leboga wa musiamo.
‘Bošegong bjoo ke boetšego le Winnie ka No. 8115 ka Orlando Bodikela. Ke fela ka nako yeo ke tsebilego gore ke tlogetše kgolegelo. Go nna No. 8115 e be e le bogare bja lefase la ka, lefelo le le swailwe ka X ka thutafaseng ya mogopolo wa ka. O phetše fa le mosadi wa gagwe wa mathomo Evelyn Ntoko Mase gomme ka morago ga ge ba hlalane Winnie o ile a tla go dula gona, ka 1958.
‘E be e le ya go sa lebana le kgolo, eupša e be e le ka nnete legae la mathomo la ka gomme ke be ke ikgantšha ka maatla. Monna ga se monna go fihla a eba le ngwako wa gagwe.’
Ka morago ga matšatši a mmalwa a 11 a a feditšego ka Soweto le ba lapa le bagwera bao ba bego ba tlo mo amogela ka morago o ile ya legaeng la gagwe la lehono le Winnie, ka Houghton, Johannesburg.
"Go na le banna le basadi ba bantšhi bao ba se nago maemo a kgethegilego eupša seabe sa bona tlhabollong ya setšhaba e ntšhi." ~ Nelson Mandela
Brenda Fassie wo mo maikutlong, diva ya mmino wa pop ka Aforika Borwa, o gakere Mandela....more
Mandela o be a ratwa ke bathekgi ba gagwe gomme o be a le leswao la tokologo go batho ka moka. Gantšhi a bonwa bjalo ka seswantšho sa bomodimo ka Aforika Borwa...more
Mandela o hwetša lengwalo la Bongaka go tšwa ka Yunibesithing ya Witwatersrand ka Johannesburg....more
Bahlohletši ba sepolotiki ba go fapafapana, go akaretša le Nelson Mandela, yo e bego e le ramolao ka nako yeo ba be ba latofatšwa ka go senyetša mmušo ka bo1950 mengwageng...more


text:
THUTO 19
Mohlanka yo a Botegago le wa Temogo ke Mang?
Pejana ga lehu la gagwe, Jesu o ile a boledišana ka sephiring le ba bane ba barutiwa ba gagwe—Petro, Jakobo, Johane le Andrea. Ge Jesu a be a bolela e sa le pele ka leswao la go ba gona ga gagwe mehleng ya bofelo, o ile a rotoša potšišo ye e bohlokwa: “Ke mang yo ruri e lego mohlanka yo a botegago le wa temogo, yo Mong wa gagwe a mmeilego gore a hlokomele ba ntlo ya gagwe, gore a ba nee dijo tša bona ka nako e swanetšego?” (Mateo 24:3, 45; Mareka 13:3, 4) Jesu o be a kgonthišetša barutiwa ba gagwe gore bjalo ka “Mong” wa bona, o be a tla kgetha bao ba bego ba tla dula ba nea balatedi ba gagwe dijo tša moya mehleng ya bofelo. Ke mang yo e bego e tla ba mohlanka?
Ke sehlopha se senyenyane sa balatedi ba Jesu bao ba tloditšwego. “Mohlanka” yo go bolelwago ka yena ke Sehlopha se Bušago sa Dihlatse tša Jehofa. O nea barapedigotee le yena ba Jehofa dijo tša moya ka nako e swanetšego. Re ithekgile ka mohlanka yo yo a botegago gore a tšwele pele a re nea “tekanyo ya dijo tša [rena] ka nako e swanetšego.”—Luka 12:42.
O hlokomela tša ka ntlong ya Modimo. (1 Timotheo 3:15) Jesu o neile mohlanka yo boikarabelo bjo bogolo bja go hlokomela modiro wa karolo ya lefaseng ya mokgatlo wa Jehofa—go hlokomela dithoto tša wona, go etelela pele modiro wa boboledi le go re ruta ka diphuthego tša rena. Ka gona, e le gore a re nee seo re se nyakago ge re se nyaka, “mohlanka yo a botegago le wa temogo” o aba dijo tša moya ka dikgatišo tšeo re di dirišago bodireding bja rena, gotee le ka mananeo a diboka tša rena le dikopano.
Mohlanka yo o botegela ditherešo tša Beibele gotee le thomo ya gagwe ya go bolela ditaba tše dibotse, gomme o na le temogo mabapi le kamoo a hlokomelago ka bohlale dikgahlego tša Kriste mo lefaseng. (Ditiro 10:42) Jehofa o šegofatša mošomo wa mohlanka yo ka go dira gore go be le kgolo le go dira gore a kgone go nea dijo tše dintši tša moya.—Jesaya 60:22; 65:13.
Ke mang yo a kgethilwego ke Jesu gore a fepe barutiwa ba gagwe moyeng?
Mohlanka o botega le go ba le temogo ka ditsela dife?


text:
Nomoro
Dinomoro di šomišwa dipalong go bala le tekologano. Sešupo seo se emelago dinomoro se bitšwa lebadi.
Mehuta ya dinomoro[lokiša | edit source]
Dinomoro tša go tlwaelega[lokiša | edit source]
Dinomoro tšeo di šomišwago kudu ke dinomoro tša go tlwaelega elego tee, pedi, tharo bjalobjalo.
Go letlase la Lesome, leo le šomišwago ke bontšhi bja batho, taetšo ya dinomoro e ngwalwa ka meno/palotee/ditšiti ya e lesome elego 0,1,2,3,4,5,6,7,8 le 9.
Dipalotlalo[lokiša | edit source]
Ge dinomoro tše nekethifi di kopanywa le nnoto le dinomoro tša go tlwaelega, di bitšwa dipalotlalo


text:
Eba le Sebete Gobane Jehofa o na le Wena!
‘Eba le sebete gomme o tie matla. Jehofa Modimo wa gago o na le wena.’—JOSH. 1:9.
1, 2. (a) Ke dika dife tšeo di tlago go re thuša gore re lebeletšane le diteko? (b) O be o ka hlalosa tumelo bjang? Bontšha.
TIRELO ya Jehofa e re tlišetša lethabo. Lega go le bjalo, re lebeletšana le mathata ao a tlwaelegilego bathong gomme re ka “tlaišetšwa toko.” (1 Pet. 3:14; 5:8, 9; 1 Bakor. 10:13) E le gore re lebeletšane ka katlego le diteko tše bjalo, go nyakega gore re be le tumelo le sebete.
2 Tumelo ke eng? Moapostola Paulo o ngwadile gore: “Tumelo ke tebelelo e kgonthišeditšwego ya seo se holofetšwego, bohlatse bjo bo lego molaleng bja dilo tša kgonthe tšeo di sa bonwego.” (Baheb. 11:1) Phetolelo e nngwe e balega ka gore: “Tumelo ke sešupo sa bohlatse sa dilo tše di holofetšwego. Tumelo ke go kgonthišega ka dilo tšeo re ka se kgonego go di bona.” (The Simple English Bible) Ge e ba re na le bohlatse bjo bo šupago gore re neilwe thoto, gona re ba le kgodišego ya gore thoto yeo ke ya rena. Ka ge re na le tumelo ya gore Modimo o dula a phethagatša lentšu la gagwe, go ba bjalo ka ge eka re swere lengwalo le bohlokwa la sešupo sa bohlatse. Tumelo ya rena e dira gore re kgodišege gore re tla bona go phethagatšwa ga dikholofetšo tše di theilwego ka Beibeleng tšeo re di letetšego, e bile re kgonthišegile ka dilo tša kgonthe tša moya, gaešita le ge re ka se kgone go di bona.
3, 4. (a) Sebete ke eng? (b) Tsela e nngwe ya go matlafatša tumelo ya rena le sebete ke efe?
3 Sebete ke matla a motho a go bolela le go dira dilo ntle le poifo ge a lebeletšane le maemo a thata le a kotsi. Ge e ba re na le sebete, gona re tiile matla, ga re boife selo e bile ka dinako tše dingwe re beta pelo.—Mar. 6:49, 50; 2 Tim. 1:7.
4 Tumelo le sebete ke dika tše di kgahlišago. Eupša a re re re ikwa re hlaelwa ke tumelo e bile re se na sebete. Ge e ba re ikwa ka tsela yeo, ka Beibeleng go na le dipego tša batho ba diketekete bao ba ilego ba bea mohlala wa go bontšha dika tšeo. Ka gona, tsela e nngwe ya go matlafatša tumelo ya rena le sebete ke go ela hloko e mengwe ya mehlala yeo.
JEHOFA O BE A NA LE JOSHUA
5. Ke eng seo se bego se nyakega e le gore Joshua a atlege kabelong ya gagwe?
5 Anke re boeleng morago nywageng e ka bago e 3 500 e fetilego. Go be go šetše go fetile nywaga e 40 ga e sa le Baisiraele ba dimilione ba lokolotšwe bokgobeng kua Egipita ka letsogo le matla la Jehofa. Moporofeta Moshe e be e le moetapele wa bona. Ge a na le nywaga e 120, o ile a bona Naga ya Kholofetšo a le kgole gomme a hwa a le godimo ga Thaba ya Nebo. Mohlatlami wa gagwe e be e le Joshua, monna wa go ‘tlala moya wa bohlale.’ (Doit. 34:1-9) Baisiraele ba be ba le kgauswi le go tšea naga ya Kanana. E le gore a atlege ka ge e le moetapele wa bona, Joshua o be a swanetše go ba le bohlale bjo bo tšwago go Modimo. Le gona o be a tla swanelwa ke go ba le tumelo go Jehofa gomme a itlhatsele a le sebete e bile a tiile matla.—Doit. 31:22, 23.
6. (a) Joshua 23:6 e re kgothaletša gore re be le sebete sa go dira eng? (b) Re ithuta eng mantšung a lego go Ditiro 4:18-20 le Ditiro 5:29?
6 Bohlale, sebete le tumelo tšeo di bontšhitšwego ke Joshua nakong ya ge a be a thopa naga ya Kanana di swanetše go ba di matlafaditše Baisiraele. Lega go le bjalo, go oketša tabeng ya go tia matla ntweng, go be go tloga go nyakega gore ba be le sebete sa go dira seo Joshua a ba kgothaleditšego sona. Mafelelong a bophelo bja gagwe ge a be a šadiša setšhaba gabotse o itše: “Le beng sebete gore le lote le go dira tšohle tšeo di ngwadilwego pukung ya molao wa Moshe ka gore le ka mohla le se di tlogele gomme la ya ka go le letona goba le letshadi.” (Josh. 23:6) Go nyakega gore le rena re be le sebete gore re kwe Jehofa ka dinako tšohle. Se se akaretša mabakeng ao batho ba nyakago gore re dire dilo tše di thulanago le thato ya Modimo. (Bala Ditiro 4:18-20; 5:29.) Ge e ba re ithekga ka Jehofa ka thapelo, gona o tla re thuša gore re be le sebete.
KAMOO RE KA ATLEGIŠAGO TSELA YA RENA
7. Go be go nyakega eng gore Joshua a dire dilo ka sebete e bile a atlege?
7 Re swanetše go ithuta Lentšu la Modimo gomme re le diriše e le gore re be le sebete se se nyakegago sa go dira thato ya gagwe. Ge Joshua a eba mohlatlami wa Moshe, o ile a botšwa sona seo ka gore: “Wena eba le sebete gomme o tie matla kudu gore o ele hloko go dira go ya ka molao ka moka woo Moshe mohlanka wa ka a go laetšego wona. . . . . Puku ye ya molao e se ke ya tloga molomong wa gago, o e bale ka lentšu la tlasana mosegare le bošego e le gore o ele hloko go sepela ka tšohle tšeo di ngwadilwego ka go yona; ke mo o tla atlegišago tsela ya gago ke moka wa dira ka bohlale.” (Josh. 1:7, 8) Joshua o ile a latela keletšo yeo, gomme o ile a ‘atlegiša tsela ya gagwe.’ Ge e ba le rena re dira seo, gona re tla ba le sebete kudu gomme ra atlega tirelong ya Modimo.
Temana ya rena ya ngwaga ya 2013 e re: ‘Eba le sebete gomme o tie matla. Jehofa Modimo wa gago o na le wena.’—Joshua 1:9
8. Temana ya ngwaga ya 2013 e tšerwe lengwalong lefe, gomme o nagana gore mantšu ao a tla go thuša bjang?
8 Joshua o swanetše go ba a ile a matlafatšwa kudu ke ge a ekwa mantšu a Jehofa a latelago: “O be le sebete gomme o tie matla . . . O se ke wa boifa goba wa tšhoga, ka gobane Jehofa Modimo wa gago o na le wena gohle moo o yago gona.” (Josh. 1:9) Ka mo go swanago, Jehofa o na le rena. Ka gona anke re se ‘boife goba ra tšhoga,’ go sa šetšwe diteko tša rena. Seo se lemogegago kudu ke mantšu a rego: ‘Eba le sebete gomme o tie matla. Jehofa Modimo wa gago o na le wena.’ Mantšu ao a lego go Joshua 1:9 a kgethilwe go ba temana ya ngwaga ya 2013. Ruri a tla re matlafatša dikgweding tšeo di letšego ka pele, go etša ge mantšu le ditiro tša ba bangwe bao ba bontšhitšego tumelo le sebete di tla re matlafatša.
BA ILE BA BA LE SEBETE
9. Rahaba o bontšhitše tumelo le sebete ka ditsela dife?
9 Ge Joshua a be a romela dihlodi tše pedi kua Kanana, Rahaba wa mogweba-ka-mmele o ile a di uta gomme a lahletša manaba a tšona. Ka baka la ditiro tša gagwe tša tumelo le sebete, Rahaba le ba lapa la gabo ba ile ba phološwa ge Baisiraele ba thopa motse wa Jeriko. (Baheb. 11:30, 31; Jak. 2:25) Therešo ke gore Rahaba o ile a tlogela boitshwaro bja gagwe bjo bo gobogilego e le gore a kgahliše Jehofa. Ba bangwe bao ba ilego ba fetoga Bakriste ba be ba na le tumelo, sebete le matla a boitshwaro a go dira diphetogo tše di swanago le tšeo gore ba kgahliše Modimo.
10. Ruthe o ile a tsena borapeding bja therešo ka tlase ga maemo afe, gomme o hweditše ditšhegofatšo dife?
10 Ka morago ga lehu la Joshua, Ruthe e lego mosadi wa Momoaba o ile a ba le sebete sa gore a be borapeding bja therešo. Ka ge a be a kile a nyalwa ke Moisiraele, go ka direga gore o be a tseba se itšego ka Jehofa. Mmatswale wa gagwe wa mohlologadi e lego Naomi, o be a dula Moaba eupša o ile a dira phetho ya go boela motseng wa Isiraele wa Betlelehema. Ge ba le tseleng, Naomi o ile a kgothaletša Ruthe go boela bathong ba gabo, eupša mosadi yoo wa Momoaba o ile a araba ka gore: “O se ke wa nthapeletša gore ke go tlogele, ke se hlwe ke sepela le wena . . . Batho ba geno e tla ba ba gešo, gomme Modimo wa gago ya ba Modimo wa ka.” (Ruthe 1:16) Ruthe o be a tloga a tiišitše. Ge nako e dutše e eya, monna yo a tswalanego le Naomi, e lego Boase, o ile a nyala Ruthe yo a ilego a mmelegela morwa gomme a ba makgolokhukhu wa Dafida le wa Jesu. Ee, Jehofa o šegofatša ditiro tša tumelo le sebete.—Ruthe 2:12; 4:17-22; Mat. 1:1-6.
BA BANTŠI BA ILE BA BEA MAPHELO A BONA KOTSING!
11. Jehoyada le Jehosheba ba bontšhitše sebete bjang, gomme se se bile le mafelelo afe?
11 Sebete sa rena le tumelo ya rena di matlafatšwa ke ge re bona gore Modimo o na le bao ba etišago pele dikgahlego tša gagwe le katlego ya badumedigotee le bona. Ka mohlala, ela hloko Moperisita yo a Phagamego Jehoyada le mosadi wa gagwe, Jehosheba. Ka morago ga lehu la Kgoši Ahasia, mmagwe e lego Athalia o ile a bolaya bana ba šetšego ba ka bogošing ka ntle le Jehoashe gomme a tšea bogoši ka kgang. Jehoyada le Jehosheba ba be ba beile maphelo a bona kotsing ka go phološa morwa wa Ahasia e lego Jehoashe ke moka ba mo khutiša ka nywaga e tshelelago. Ka ngwaga wa bošupa, Jehoyada o ile a dira gore Jehoashe a bewe kgoši gomme a laela gore Athalia a bolawe. (2 Dikg. 11:1-16) Ka morago Jehoyada o ile a thekga Kgoši Jehoashe gore a lokiše tempele. Ke moka ge Jehoyada a ehwa a na le nywaga e 130, o ile a bolokwa le dikgoši “ka gobane o be a dirile gabotse Isiraeleng, kudukudu go Modimo wa therešo le ntlong ya Gagwe.” (2 Dikor. 24:15, 16) Go oketša moo, ditiro tša sebete tša Jehoyada le mosadi wa gagwe di ile tša šireletša lešika la bogoši la go tloga go Dafida go ya go Mesia.
12. Ebede-meleke o ile a gata mogato ofe wa go ba le sebete?
12 Ebede-meleke, yo e bego e le molaki ntlong ya Kgoši Tsedekia, o ile a bea bophelo bja gagwe kotsing bakeng sa Jeremia. Kgoši e be e gafetše Jeremia go dikgošana tša Juda, tšeo di ilego tša mo latofatša ka maaka a gore o lwantšha mmušo gomme tša mo lahlela ka petseng ya leraga gore a hwele moo. (Jer. 38:4-6) Gaešita le ge Ebede-meleke a be a tseba gore Jeremia o be a hloilwe ke dikgošana tšeo, o ile a ipea kotsing ka go lopela moporofeta yoo go Tsedekia. Tsedekia o ile a arabela gabotse gomme a laela banna ba 30 gore ba sepele le Ebede-meleke ba yo lokolla Jeremia. A diriša moporofeta yoo, Modimo o ile a kgonthišetša Ebede-meleke gore a ka se fedišwe ge Bababilona ba rakelela Jerusalema. (Jer. 39:15-18) Modimo o putsa batho bao ba nago le sebete sa go dira thato ya gagwe.
13. Ke mogato ofe wa go ba le sebete woo Baheberu ba bararo ba ilego ba o gata, gomme phihlelo ya bona e ka re hola bjang?
13 Lekgolong la bošupa la nywaga B.C.E., bahlanka ba Jehofa ba bararo ba Baheberu ba ile ba newa bohlatse bja gore Modimo o putsa ditiro tšeo di bontšhago gore motho o na le tumelo le sebete. Kgoši Nebukadinetsara o ile a kgobokanya bahlomphegi ba Babilona gomme a laela gore ba rapele seswantšho se setelele sa gauta. Motho le ge e le ofe yo a bego a ka se dire bjalo o be a tla lahlelwa sebešong se se tukago mollo. Baheberu bao ba bararo ba ile ba botša Nebukadinetsara gore: “Modimo wa rena yo re mo hlankelago o tla kgona go re hlakodiša. O tla re hlakodiša sebešong se se tukago mollo le seatleng sa gago, wena kgoši. Eupša ge e ba go ka se be bjalo, wena kgoši o tsebe gore ga re hlankele medimo ya gago, le seswantšho sa gauta seo o se hlomilego re ka se se rapele.” (Dan. 3:16-18) Go phološwa mo go kgahlišago ga Baheberu ba ba bararo go hlalositšwe gabotse go Daniele 3:19-30. Gaešita le ge go ka se direge gore re tšhošetšwe ka lehu sebešong se se tukago mollo, re lebeletšana le diteko tša potego e bile re kgodišegile gore Modimo o tla šegofatša tumelo ya rena le sebete.
14. Go ya ka Daniele kgaolo 6, Daniele o ile a bontšha bjang sebete, gomme ka mafelelo afe?
14 Daniele o ile a bontšha tumelo le sebete ge manaba a gagwe a be a atlega leanong la go botša Kgoši Dario gore a ntšhe lengwalo le le laelago gore “mang le mang yo a ka rapelago modimo le ge e le ofe goba motho le ge e le ofe ge e se wena kgoši, a lahlelwe moleteng wa ditau.” Gateetee ge Daniele a lemoga gore lengwalo leo le tiišitšwe ka seka, o ile “a tsena ka ntlong ya gagwe yeo mafasetere a yona ao a lebeletšego Jerusalema a bego a butšwe, a khunama ka matolo gararo ka letšatši a rapela Modimo wa gagwe le go mo tumiša, go etša ge a be a tlwaetše go dira bjalo peleng.” (Dan. 6:6-10) Daniele yo a nago le sebete o ile a lahlelwa ka moleteng wa ditau—eupša Jehofa o ile a mo hlakodiša.—Dan. 6:16-23.
15. (a) Akhwila le Perisila ba beile mohlala ofe wa tumelo le sebete? (b) Ke’ng seo se bolelwago ke mantšu a Jesu a lego go Johane 13:34, gomme Bakriste ba bantši ba ile ba bontšha bjang lerato le bjalo?
15 Beibele ga e re botše ka seo se ilego sa dira gore Akhwila le Perisila ‘ba ipee kotsing ya go kgaolwa melala bakeng sa moya wa Paulo.’ (Dit. 18:2; Baroma 16:3, 4) Ka sebete ba ile ba dira dilo ka go dumelelana le mantšu a Jesu a rego: “Ke le nea taelo e mpsha ya gore le ratane; go etša ge ke le ratile, gore le lena le ratane.” (Joh. 13:34) Molao wa Moshe o be o nyaka gore motho a rate moagišani wa gagwe ka mokgwa wo a ithatago ka wona. (Lef. 19:18) Eupša taelo ya Jesu e be e le “e mpsha” ge a hlalosa gore lerato le be le tla fihla bokgoleng bja gore re gafe bophelo bja rena bakeng sa ba bangwe, go etša ge yena a dirile. Bakriste ba bantši ba ile ba bontšha lerato ka sebete ka ‘go ipea kotsing ya go kgaolwa melala’ e le gore ba pheme go bea badumedigotee le bona kotsing ya gore ba se swarwe ka sehlogo goba ba bolawe ke manaba a bona.—Bala 1 Johane 3:16.
16, 17. Balatedi ba bangwe ba Kriste ba lekgolong la pele la nywaga ba ile ba lebana le teko efe ya tumelo, gomme se se ka bapetšwa bjang le diphihlelo tša Bakriste ba itšego ba mehleng ya rena?
16 Go swana le Jesu, Bakriste ba lekgolong la pele la nywaga ba ile ba ba le sebete sa go rapela Jehofa feela. (Mat. 4:8-10) Ba ile ba gana go fišetša mmušiši wa Roma diorelo. (Bona seswantšho.) Daniel P. Mannix o ngwadile gore: “Ke Bakriste ba sego kae feela bao ba ilego ba latola tumelo, gaešita le ge aletare yeo e bego e tuka mollo gantši e be e bewa moo ba bego ba ka kgona go e diriša gabonolo. Seo mogolegwa a bego a swanetše go se dira e be e le go fo gaša seorelo kgabong ya mollo gomme a newa Lengwalo la bohlatse la Sehlabelo ke moka a lokollwa. O be a bile a hlalosetšwa ka botlalo gore o be a sa rapele mmušiši; o be a botšwa gore o fo hlompha bomodimo bja mmušiši ka ge e le hlogo ya mmušo wa Roma. Lega go le bjalo, mo e ka bago Bakriste ka moka ga se ba ka ba dumelelana le seo.”—Those About to Die.
17 Bakriste ba mehleng yeno bao ba bego ba golegilwe dikampeng tša tlaišo tša Nazi gomme ba lebeletšane le kgonagalo ya go hwa, ba ile ba newa dibaka leboelela gore ba ka lokollwa ge feela ba ka saena boipolelo bja go latola Jehofa. Eupša ke feela ba sego kae bao ba ilego ba saena. Morago bjale, Dihlatse tša Matutsi le Mahutu di ile tša šireletšana ka go ipea kotsing ya go bolawa nakong ya polao ya molokwanarite kua Rwanda. Diteko tše bjalo di nyaka gore motho a be le tumelo le sebete.
GOPOLA GORE JEHOFA O NA LE RENA!
18, 19. Ke mehlala efe ya ka Beibeleng ya tumelo le sebete yeo e ka re thušago go dira modiro wa rena wa boboledi?
18 Ga bjale re na le tokelo ya go tšea karolo modirong o mogologolo wo o kilego wa gafelwa bahlanka ba Modimo, e lego wa go bolela ka molaetša wa Mmušo le wa go dira barutiwa. (Mat. 24:14; 28:19, 20) Re leboga gakaakaang mohlala wa Jesu woo o sa bapišwego le selo! O ile a “tloga motseng o mongwe a ya go o mongwe le go tloga motsaneng o mongwe go ya go o mongwe a bolela le go tsebatša ditaba tše dibotse tša Mmušo wa Modimo.” (Luka 8:1) Go swana le yena, re swanetše go ba le tumelo le sebete e le gore re bolele molaetša wa Mmušo. Ka thušo ya Modimo, re ka ba le sebete go swana le Noa, “mmoledi wa toko” yo a bego a na le sebete “lefaseng la batho ba go se boife Modimo” leo le bego le le kgauswi le go fedišwa ka meetsefula.—2 Pet. 2:4, 5.
19 Thapelo e re thuša go dira modiro wa boboledi. Ge balatedi ba itšego ba Kriste ba tlaišwa gomme ba rapelela gore ba ‘bolele lentšu la Modimo ka sebete, thapelo yeo e ile ya arabja. (Bala Ditiro 4:29-31.) Ge e ba ka tsela e itšego o lešwa dihlong ke go dira boboledi ka ntlo le ntlo, gona Jehofa o tla araba dithapelo tša gago tša gore o be le tumelo e oketšegilego le sebete.—Bala Psalme 66:19, 20. *
20. Re na le thekgo efe ka ge re le bahlanka ba Jehofa?
20 E tloga e le tlhohlo go phegelela tsela ya Modimo ge re welwa ke diteko lefaseng le le kgopo le le nago le mathata. Lega go le bjalo, ga re noši. Modimo o na le rena. Morwa wa gagwe yo e lego Hlogo ya phuthego, le yena o na le rena. Le gona go na le Dihlatsegotee le rena tša Jehofa tše fetago 7 000 000 lefaseng ka bophara. Anke ka moka ga rena re tšweleng pele re bontšha tumelo gomme re bolele ditaba tše dibotse ge re dutše re gopola temana ya rena ya ngwaga ya 2013 e rego: ‘Eba le sebete gomme o tie matla. Jehofa Modimo wa gago o na le wena.’—Josh. 1:9.
^ ser. 19 Bona mehlala e oketšegilego ya bao ba ilego ba bontšha sebete sehlogong seo se rego: “Eba le Sebete Gomme o Tie Matla Kudu” go Morokami wa February 15, 2012.


text:
Taerea
Taerea goba letšhologo ke maemo a go ba le mala a go tšhologa meetse goba seela ga raro ka letšatši. Gantši taerea e ka diragala matšatši a mmalwa gomme e ka fetša e bakile go felelwa ke meetse mmeleng ka lebaka la go ntšha meetse a mantši. Maswao a go felelwa ke meetse mmeleng gantši a thoma ka go felelwa ke go ikotlolla ga letlalo moo go tlwaelegilego le phetogo ya maitshwaro a motho. Se se ka tšwelapele ka phokotšo ya mohlapologo, go felelwa ke mmala wa letlalo, go thebatheba ga pelo ka lebelo, le phokotšo ya boikarabelo ge e tšwelapele e ba šoro. Mantle a go bofologa eupša a se na meetse go bana bao ba nyanyago letswele, le ge go le bjalo, a tlwaelegile.[2]
Sehlodi se se tlwaelegilego ke phetetšo ya mala goba lela mohlomongwe ka lebaka la baerase, pakteria, phelakadingwe, goba maemo ao a tsebiwago ka go ruruga ga mala (gastroenteritis). Diphetetšo tše gantši di hwetšagala go dijo goba meetse ao a tšhilafaditšwego ke mantle, goba di hwetšagala thwii go motho yo a fetetšwego. E ka arolwa ka mehuta ye meraro: taerea ya meetsana ya lebakana le le nnyane, taerea ya madi ya lebaka le le nnyane, gape ge e ka tšwelela go feta dibeke tše pedi, ke taerea ya kgatelelo. Taerea e meetsana ya lebaka le le kopana e ka ba e hlotšwe ke phetelo ya kholera. Ge e ba go na le madi e ka bitšwa tengkhwibidu.[2] Mabaka a mantši a go se hlole phetelo ao a ka fetšago e le taerea a akaretša: hyperthyroidism, go se kgotlelele swikiri lebeseng, bolwetši bja go ruruša mala, dikalafi tše ntši, le syndrome ya thumulo ya mala ge go balwa tše dingwe.[3] Mabakeng a mangwe mantle ditšo tša mantle ga di hlokege go tiišetša sehlodi sa taerea sa maleba.[4]
Thibelo ya phetelo ya taerea e ka diragala ka kaonafatšo ya tlhwekišo, ya meetse a go hlweka, le go hlapa matsogo. Go nyantšha letswele sebaka sa dikgwedi tše tshela go a eletšwa bjalo ka kenti kgatlhanong le rotabaerase. Motswako wa go tsenya meetse mmeleng ka molomo (ORS), ke ya meetse a go hlweka le palo e nnyane ya leswai le swikiri, ke kalafi ya boikgethelo. Dipilisi tša Zinc di a eletšwa.[2] Dikalafi tše di akantšwe gore di bolokile maphelo a bana ba 50 milione mengwageng ye 25 ya go feta.[1] Ge batho ba swerwe ke taerea ba eletšwa gore ba tšwelepele ka go ja dijo tša phepo gomme bana ba tšwelepele ka go nyanya letswele.[2] Ge e ba di ORS tša go rekišwa ga di gona, metswako ya ka gae e ka dirišwa.[5] Go bao ba feletšwego ke meetse mmeleng ga šoro, diela tša go tšhelwa mmeleng ka nnalete di ka dirišwa.[2] Mo mabakeng a mangwe; le ge go le bjalo, ba ka thušega ka diela tša go fetišwa ka molomo.[6] Diantibiotiki, le ge di sa dirišwe kudu, di ka eletšwa mo mabakeng a mmalwa bjalo ka bao ba nago le taerea ya madi le phišo ya godimo, bao ba nago le taerea morago ga go etela, le bao ba hwetšago taerea e itšeng ya pakteria goba diphelakadingwe go mantle a bona.[4] Loperamide e ka thuša go fokotša palo ya letšhologo la mala eupša ga e eletšwe go bao ba nago le malwetši a šoro.[4]
Palo ya makga a dibilione tše 1.7 go iša go dibilione tše 5 tša taerea e direga ka ngwaga.[2][3] Go tlwaelegile kudu go dinaga tše di tšwetšego pele, moo bana ba hwetšago taerea ka palogare ya gararo ka ngwaga.[2] Lefasengkabophara, go tloga ka 2012, ke sehlodi sa bobedi se se tlwaelegilego kudu sa mahu a bana ba ka fase ga mengwaga ye mehlano (0.76 milione goba 11%).[2][7] Ditiragalo tša go ipušeletša tša taerea gape ke sehlodi se se tlwaelegilego sa phepompe gomme ke sehlodi se segolo go bana bao ba lego ka fase ga mengwaga ye mehlano.[2] Mathata a mangwe a go diragala sebaka se setelele ao a ka tšwelelago a akaretša go se tielele mmeleng le go se gole botse monaganong.[7]
Ditšhupetšo[lokiša | edit source]
- ↑ 1.0 1.1 "whqlibdoc.who.int" (PDF). World Health Organization.
- ↑ 2.0 2.1 2.2 2.3 2.4 2.5 2.6 2.7 2.8 "Diarrhoeal disease Fact sheet N°330". World Health Organization. April 2013. Retrieved 18 June 2014.
- ↑ 3.0 3.1 Doyle, edited by Basem Abdelmalak, D. John (2013). Anesthesia for otolaryngologic surgery. Cambridge: Cambridge University Press. pp. 282–287. ISBN 1107018676.
- ↑ 4.0 4.1 4.2 DuPont, HL (17 April 2014). "Acute infectious diarrhea in immunocompetent adults.". The New England journal of medicine 370 (16): 1532–40. PMID 24738670. doi:10.1056/nejmra1301069.
- ↑ Prober, edited by Sarah Long, Larry Pickering, Charles G. (2012). Principles and practice of pediatric infectious diseases (4th ed.). Edinburgh: Elsevier Saunders. p. 96. ISBN 9781455739851.
- ↑ ACEP. "Nation’s Emergency Physicians Announce List of Test and Procedures to Question as Part of Choosing Wisely Campaign". Choosing Wisely. Retrieved 18 June 2014.
- ↑ 7.0 7.1 "Global Diarrhea Burden". CDC. 24 January 2013. Retrieved 18 June 2014.


text:
Na o hweditše bophelo bjo bo sa felego?
Potšišo: Na o hweditše bophelo bjo bo sa felego?
Karabo: Beibele e botšha tsela e bonagalago gabotse ya go hwetša bophelo bjo bo sa felego. Sa pele, re swanetše go lemoga gore ka moka ga rena re dirile sebe kgahlanong le Modimo: "Gobane bohle ba dirile sebe gomme ba hlaelelwa ke letago la Modimo " (Baroma 3:23). Ka moka re dirile dilo tšeo di sa kgahlišego Modimo, e lego selo seo se dirago gore re swanelwe ke kotlo. Ka ge dibe tša rena ka moka di di le kgahlanong le Modimo wa Bosafelego, ka gona kotlo yeo e re swanetšego ke ya sa ruri. "Moputso wa sebe ke lehu, eupša mpho ya Modimo ke bophelo bjo bo sa felego ka Morena Jesu Kriste " (Baroma 6:23).
Lega go le bjalo, Jesu Kriste yo a sa kago a dira sebe (1 Petro 2:22),Morwa wa Modimo o ile a tla lefaseng gomme a ba motho e le gore a ka re hwela le go lefella molato wa rena wa sebe (Johane 1:1,14). "Modimo o bonagatša lerato la gagwe go rena ka gore, ge be re sa le badiradibe, Kriste o ile a re hwela " (Baroma 5:8). Jesu o hwile sefapanong (Johane 19:31-42), a rwala kotlo yeo e bego e swanetše rena (2 Bakorinthe 5:21). Matšatši a mararo ka morago o ile a tsoga bahung (1 Bakkorinthe 15:1-4), a hlatsela go fenya ga gagwe sebe le lehu. "Ka kgaugelo ya gagwe e kgolo o re tswetše lefsa kholofeng e phelago ka go tsoga ga Jesu Kriste bahung " (1 Petro 1:3).
Ka tumelo, re swanetše go fetola menagano ya rena mabapi le Kriste – Yo a le go yena, Seo a se dirilego, le gore ke ka baka la’ng a ile a dira seo –ka baka la phološo (Ditiro 3:19). Ge e ba re mo dumela, re dumela lehu la gagwe la sefapanong e le tebalelo ya dibe tša rena, re tla lebalelwa le go amogela kholofetšo ya go phela ka mo go sa felego legodimong. "Modimo o ratile lefase kudu mo a ilego a gafa morwa wa gagwe yo a tswetšwego a nnoši e le gore yo mongwe le yo mongwe yo a mo dumelago a se ke a fedišwa eupša a be le bophelo bjo bo sa felego " (Johane 3:16). "Gobane ge o bolela phatlalatša lentšu leo le lego molomong wa gago gore ‘Jesu ke Morena’ gomme o dumela ka pelo ya gago gore Modimo o mo tsošitše bahung, gona o tla phološwa " (Baroma 10:9). Go dumela go lehu la Kriste la sefapanong ke yona tsela fela ya go hwetša bophelo bjo bo sa felego! "Ruri le phološitšwe ka tumelo ka botho bjo bo sa swanelago; gomme se ga se ka baka la lena, ke mpho ya Modimo, aowa ga se ka baka la mediro, e le gore go be le motho yo a nyakago go ikgantšha " (Baefese 2:8-9).
Ge e ba o nyaka go amogela Jesu bjalo ka mophološi wa gago, thapelo ya mohlala še. Gopola, go bolela thapelo ye go ba thapelo le ge e le efe go ka se go phološe. Ke fela go dumela go Modimo seo se ka go phološago sebeng. Thapelo ye ke tsela fela ya bo bontšha tumelo ya gago go yena le go mo leboga ka baka la go go nea phološo. "Modimo, ke a tseba gore ke dirile sebe kgahlanong le wena le gore ke swanelwa ke kotlo. Eupša Jesu o rwele kotlo yeo e ntshwanelago e le gore ka tumelo nka lebalelwa. Ke dumela go wena bjalo ka mophološi wa-ka. Ke leboga kgaugelo ya gago e kgolo le tebalelo – mpho ya bophelo bjo bo sa felego! Amene!"
Na o dirile phetho ka Kriste mabapi le seo o se badilego mo? Ge e ba go bjalo, re kgopela gore o kgotle mo go ngwadilwego mantšu a mo tlase "Ke amogetše Kriste lehono."
English
Na o hweditše bophelo bjo bo sa felego?


text:
Tshwantšhišo le tshwantšhanyo
Mongwadi yo mongwe le yo mongwe ge a ngwala o nyaka gore sengwalwa sa gagwe se be le maatlakgogedi. Gore sengwalwa se be le maatlakgogedi polelo ya gagwe e swanetšwe go huma ka dikapolelo. Sesotho sa Leboa se na le mehuta ye mmalwa ya dikapolelo. Šedi ye kgolo mo e tlo lebišwa go mehuta ye mebedi ya dikapolelo e lego tshwantšhišo le tshwantšhanyo. Go na le kgakanego go bangwadi ba bantši ge ba swanetše go hlatha pharologanyo ya dikapolelo tše ka ge di nyakile go swana. Nepo ya sengwalwa se ke go tloša kgakanego efe goba efe yeo e ka bago gona go fapantšha dikapolelo tše.
Tshwantšhišo
Tshwantšhišo e ka hlalošwa bjalo ka tshwantšhanyo ye e khutilego. Seo se ra gore selo se sengwe se bitšwa ka se sengwe. Go kwešiša se a re lebeleleng mehlala ya ka mo fase:
'Mokgadi ke noga’, re tseba gabotse gore motho e ka se be noga, seo se bolelwago mo ke gore Mokgadi o na le pelo ye mpe. Ka moka re a tseba gore noga ke selo se sebe, seo se ka go bolayago.
‘Meladi ke kolobe’, go no swana le mohlala wa ka godimo, motho e ka se be kolobe, eupša ka moka re a tseba gore kolobe ke selo sa go rata ditšhila, ka gona seo se bontšhwago mo ke gore Meladi ke lešaedi, o rata ditšhila.
‘Matome ke leobu’, le mohlaleng wo go swana le ya ka godimo, motho e ka se be leobu. Leobu le sepela ka go nanya, ka gona mo go bontšhwa ka moo Matome a dirago dilo ka go nanya go swana le leobu.
Tshwantšhanyo
Tshwantšhanyo e ka hlalošwa bjalo ka sekapolelo seo se bapetšago selo se sengwe le se sengwe. Lebaka le legolo la go bapetša dilo tše pedi ke gore di nyakile go swana. Mehlala ye e latelago e ka tloša kgakanego yeo e lego gona:
‘Lesiba o na le lebelo bjalo ka mmutla’, mmutla ke phoofolo ya lebelo le legolo, o a thelela, ga go bonolo go o swara. Lesiba o bapetšwa le mmutla ka ge a na le lebelo kudu. Mohlala wo o hlaloša gore Lesiba o thelela bjalo ka mmutla ge a kitima. Madimetša o fula bjalo ka kgomo. Motho ga se phoofolo ka gona ga go kgonagale gore a fule. Se se bontšhwago mo ke gore Madimetša o ja kudu. O bapetšwa le kgomo ka ge re tseba gore kgomo e ka fula letšatši ka moka ka ge mogodu wa yona o tšea nako gore o tlale.
Go ka rungwa ka gore go bohlokwa gore mongwadi a kwešiše gabotse mehuta ye ye mebedi ya dikapolelo. Gore re kgone go bona pharologanyo ya tšona re tla lemoga gore tshwantšhišo e šomiša ‘ke’ mola tshwantšhanyo e šomiša ‘bjalo ka’. Go bohlokwa gore go tsinkelwe ka šedi gore pharologanyo ya dikapolelo tše e mo kae, ka ge se se ka fela se gakantšha mongwadi. Tshwantšhišo le tshwantšhanyo ke dibetša tše maatla tša go nontšha polelo ya Sesotho sa Leboa.
>>Bala dikeletšo tše dingwe ka go ngwala, popopolelo, le tirišo go tšwa go Dipukuntšu tše Phelago tša Oxford>>


text:
Madiba o Sega Seeta sa Gagwe Ge a Raga Kgwele ya maoto
Madiba o sega ge seeta sa gagwe se tšwa ka ge a raga kgwele ya maoto.
Mandela o be a ratwa ke bathekgi ba gagwe gomme o be a le leswao la tokologo go batho ka moka. Gantšhi a bonwa bjalo ka seswantšho sa bomodimo ka Aforika Borwa, gomme o be a bonwa bjalo ka pilara ya maatla ya kholofelo ka ditšhabeng tša bathobaso. O be a na le maikarabelo le ditšhwanelo tše ntšhi go tlatšeletša go swana le dikopano tša semmušo le dipoledišano tšeo di bitšwago, go Nelson Mandela wa go iša maswafo fase le go ba le hlompho.
Ka mahlatse, o be a kgona go tsenela ditiragalo tše ntšhi tšeo e sego tša semmušo go bontšha lehlakore la gagwe la go swaswa. Ka tiragalo ya go swan le ye, bathekgi ba African National Congress (ANC) ba be ba kgobokaneditše moetapele wa bona ge a raga kgwele ya maoto gomme ka kotsi a lahlegelwa ke seeta sa gagwe. O segile ka ge a ipshina ka nako ye e iketlilego gareng ga mehutahuta ya ditshepedišo tša semolao tšeo di lateletšego go lokollwa ga gagwe kgolegong. “Ka dinako tše dingwe, go wela mo go moloko go ba mogolo.” ~ Nelson Mandela
Brenda Fassie wo mo maikutlong, diva ya mmino wa pop ka Aforika Borwa, o gakere Mandela....more
Mandela o hwetša lengwalo la Bongaka go tšwa ka Yunibesithing ya Witwatersrand ka Johannesburg....more
Bahlohletši ba sepolotiki ba go fapafapana, go akaretša le Nelson Mandela, yo e bego e le ramolao ka nako yeo ba be ba latofatšwa ka go senyetša mmušo ka bo1950 mengwageng...more


text:
African National Congress
African National Congress (ANC) ke mokgatlo wo e lego mmušo wa Afrika Borwa go tloga ka ngwaga wa 1994. ANC e kopane le Congress of South African Trade Unions (COSATU) le South African Communist Party (SACP) go ba tripartite alliance go tloga mathomong a mmušo wa batho ka Mei 1994.
Maloko a thomile mokgatlo wo o bitšwa South African Native National Congress (SANNC) ka 8 Janaware 1912 Bloemfontein, nepo e le go oketša ditokelo tša bathobaso ba Afrika Borwa. John Dube, e bile mopresidente wa pele wa mokgatlo, ge sereti le mongwadi Sol Plaatje e bile yo mongwe wa maloko a pele. Mokgatlo o fetotšwe leina go ba ANC ka 1923, wa thoma lefego la wona e lego Umkhonto we Sizwe ("Spear of the Nation") ka 1961.
Mateng
- 1 African National Congress ke eng?
- 2 NA MAIKALELO LE MAIKEMIŠETŠO A ANC KE AFE?
- 3 NA MOLAOTSHEPEDIŠO WA ANC O LATELA ENG?
- 4 NA MASWAO A ANC A BOLELA ENG?
- 5 NA MAIKARABELO A LELOKO LA ANC KE AFE?
- 6 NA DIPOPEGO TŠA ANC KE DIFE?
- 7 NA SEBOKA SA MAKALA A MARARO KE ENG?
- 8 NA ANC O KA E FIHLELA KAE?
- 9 Ditšhupetšo
African National Congress ke eng?[lokiša | edit source]
- ANC ke seboka sa setšhaba sa go lwela tokologo. E hlomilwe ka 1912 gore e kopanye batho ba Afrika le go eta pele ntwa ya go lwela phethogo ye e bonagalago ya sepolotiki, ya batho le ya ikonomi.
- Mo mengwageng ye masomesenyane ye e fetilego ANC e bile ketapele kgahlanong le ntwa ya semorafe le kgatelelo, gomme e rulagantše masole ao a bego a le kgahlanong le tše ka moka, e kalatša mafase a ka ntle kgahlanong le mmušo wa kgethollo le go lwa ka marumo
- ANC e ile ya fihlelela phenyo ye kgolo go dikgetho tša 1994, fao e ilego ya fiwa borongwa bjo bo tiilego bja go rerišana ka Molaotheo wo moswa wa temokrasi, ka mono Afrika Borwa. Molaotheo wo moswa wo o amogetšwe ka 1996.
- Ka ngwaga wa 1999, ANC e ile ya kgethwa gape go ba mmušo wa setšhaba le wa diprofense ka palo ya godimo ya babouti.
- Melaotshepedišo ya ANC e dirwa ke maloko, gomme boetapele bjo bo ikarabela go maloko
- Boleloko bja ANC bo buletšwe batho ka moka ba Afrika Borwa, ba mengwaga ya go feta ye 18, go sa šetšwe morafe le mmala, gomme batho bao ba swanetše go amogela ditheo, melaotshepedišo le mananeo tša ANC.
NA MAIKALELO LE MAIKEMIŠETŠO A ANC KE AFE?[lokiša | edit source]
- Maikemišetšo a magolo a ANC ke go bopa setšhaba se se kopanego, se se se nago kgethollo ya bong le ya morafe, e bile e le sa temokrasi.
- Se se ra gore go swanetše go ba le tokologo ya batho ba Afrika gagolo ba baso go tšwa go kgatelelo ya sepolotiki le ya ikonomi go kaonafatša bophelo bja batho ba Afrika Borwa, gagolo bao ba tlogago ba diila.
- Go katanela go fihlelela tše, go bitšwa Phetošo ya temokrasi ya Setšhaba
NA MOLAOTSHEPEDIŠO WA ANC O LATELA ENG?[lokiša | edit source]
Tokomane ya Freedom Charter yeo e ilego ya amogelwa ke Kopanokgothekgothe ya Batho ya 1955, ke yona tokomane ya Motheo ya ANC.
Freedom Charter e bolela gore:
- Batho ba tla buša
- Dihlopa ka moka tša merafe di tla ba le ditokelo tše di lekanago
- Batho ba tla abelanwa mahumo a naga
- Lefase le tla abelanwa gare ga bao ba le šomelago
- Batho ka moka ba tla lekana pele ga molao
- Batho ka moka ba tla ipshina ka ditokelo tše di swanago
- Go tla ba le mešomo le tšhireletšo
- Mejako ya thuto le setšo e tla bulelwa bohle
- Go tla ba le dintlo, tšhireletšo le boiketlo
- Go tla ba le khutšo le setswalle
Ka ngwaga wa 1994 ANC e ile ya amogela Lenaneo la Kagoleswa le Tlhabollo (RDP), bjalo ka motheo wo o tlago hlahla ANC go diphethogo tša Afrika Borwa. Mananeo a bohlokwa a RDP ke:
- go fihlelela dinyakwa tša motheo tša batho
- tlhabollo ya bokgoni bja batho
- kago ya ikonomi
- go tliša temokrasi go pušo le naga.
NA MASWAO A ANC A BOLELA ENG?[lokiša | edit source]
- Folaga ya ANC e dirilwe ka methaladi yeo e lekanago ya mmala wo moso, wo motalamorogo le wa gauta. Mmala wo moso o emela batho ba Afrika Borwa bao ba bego ba lwela tokologo mo mengwageng ye mentšhi ye e fetilego. Mmala wo motala o emetše mabu ao a re fago bophelo gape re bile re tšeetšwe wona ke mebušo ya bokoloniale. Gauta e emela diminerale le mahumo a mangwe a naga, ao e lego a batho ka moka, gomme wona a ile a šomišwa fela ke sehlophana se sennyane.
- Maswao a na le lerumo le kotse tšeo di emelago dintwa tša go lwantšha bokoloniale, ntwa ya marumo ya lephaga la sešole la ANC, Umkhonto we Sizwe, le ntwa ye e tšwelago pele ya ANC ya go lwantšha kgatelelo ka sehlopa se sennyane sa morafe. Leotwana le tlogela go Kopanokgothekgothe ya batho, yeo e amogetšego Freedom Charter, gomme lona le emela kopano ya ditšhaba ka moka tša Afrika Borwa go ntwa ya go katanela tokologo. Gape le bontšha setšo sa ANC sa go se kgetholle go ya ka mmala. Seatla se se swerego lerumo se emetše maatla a batho bao ba kopanego ntweng ya go katanela tokologo le tekatekano.
- Mmolelwana wa ANC wa 'Amandla ngawethu' goba 'Matla ke a rena' o ra gore 'maatla a swanetše go fiwa batho', gomme se se bontšha maikemišetšo a magolo a Freedom Charter a gore batho ba swanetše go buša. Ke tsebagatšo ya boithaopo bja ANC bja go aga le go tiiša temokrasi le go tšea karolo ga batho go ntwa ya go katanela kaonafatšo ya maphelo a bona.
NA MAIKARABELO A LELOKO LA ANC KE AFE?[lokiša | edit source]
Ditlwaedi le metheo tša leloko la ANC di akaretša:[lokiša | edit source]
- boikokobetšo le go ineela ka botlalo go lesolo la go katanela setšhaba sa temokrasi seo se se nago kgethollo ya mmala le ya bong
- go ela dinyakwa le dikgahlego tša batho hloko, tšeo di lego go tokomane ya Batho Pele,
- boithaopo bja go phethagatša dipholisi tša seboka le diphetho tša sona.
Maloko a ANC a letelwa:[lokiša | edit source]
- go ba maloko a lekala la ANC, go lefela tšhelete ya boleloko le go thuša go aga ANC,
- go tšea karolo go ditherišano tša go dira melaotshepedišo le mananeo tša ANC gammogo le phethagatšo ya tšona,
- go amogela le go emela diphetho tša dipopego tša mokgatlo,
- go aga kopano ya ANC le seboka sa temokrasi le go lwantšha bomenemene, go šoma gore go be le setswalle le go hlola dihlophanahlophana
- go lwantšha semorafe, kgethollo ya bong, go se kgotlelelane ga sedumedi le ga sepolotiki goba kgethollo efe goba efe,
- go dula o na le tsebo ya ditiragalo tša sepolotiki, go kaonafatša tsebo ya bona bjalo ka karolo ya go ithuta ga go ya go ile,
- go dula o le kgauswi le batho le go tšea karolo go merero ya motse,
- go itshwara ka tsela ya maleba tšatši ka tšatši le go se šomiše maemo ka merero ya go ikhola.
NA DIPOPEGO TŠA ANC KE DIFE?[lokiša | edit source]
- Lekala ke yuniti ya mathomo ya ANC, fao maloko a tšeago karolo go ditiro tša ANC le ditherišano tša sepolotiki. Lekala ke ketapele ya motse, gomme e emela dikgahlego, dinyakwa le go šomela tlhabollo ya motse. Lekala le lengwe le le lengwe le kgetha Komitiphethiši ya Lekala nakong ya Kopanokgothekgothe ya ngwaga ka ngwaga.
- Komitiphethiši ya selete e kgethwa ka morago ga mengwaga ye mebedi ka Kopano ya Selete, gomme yona e kgethwa ke dikemedi tša makala tše di bopago selete.
- Komitiphethiši ya Profense e kgethwa ka morago ga mengwaga ye meraro ke maloko a makala ka profensing.
- Komitiphethiši ya Setšhaba ke sebopego sa ka godimo sa ANC gomme yona e sepediša merero ya mokgatlo ge go se no swarwa dikopano. E kgethwa ka morago ga mengwaga ye mehlano go Kopano ya Setšhaba. Dikemedi tša makala di bopa dipersente tša go ka ba 90 tša dikemedi tše di boutago go Kopano ya Bosetšhaba. Khansele ya Setšhaba ya Bohle e swarwa ge go se no swarwa Kopano ya Setšhaba ya go lekola mananeo a mokgatlo.
- Lliki ya Basadi ya ANC e šoma ka go ikemela ka gare ga ANC. Maikemišetšo a yona ke go tšwetša pele le go šireletša ditokelo tša basadi le go netefatša gore basadi ba raloka karolo ya bona ka botlalo ka gare ga mokgatlo. Boleloko bja Lliki bo buletšwe basadi ka moka bao ba lego maloko a ANC.
- Lliki ya Baswa ya ANC le yona e šoma bjalo ka sebopego se se ikemetšego, gomme maikemišetšo a yona ke go etela baswa pele le go šomana le mathata a a ba lebanego. Lliki gape e netefatša gore baswa ba ba le seabe go ANC. Boleloko bja Lliki ya baswa bo buletšwe batho ba magareng ga mengwaga ye 14 le 35.
NA SEBOKA SA MAKALA A MARARO KE ENG?[lokiša | edit source]
ANC e šomišana le South African Communist Party (SACP) le Congress of South African Trade Unions (COSATU). Lekala le lengwe le le lengwe le ikemetše, gomme le na le molaotheo wa lona le mananeo a lona. Seboka se hlomilwe godimo ga boithaopo go Diphetogo tša Setšhaba tša Temokrasi, le tlhokego ya go kopanya bontšhi bja batho ba Afrika Borwa go ya ka boithaopo bjo.
NA ANC O KA E FIHLELA KAE?[lokiša | edit source]
Makala a ANC a hwetšwa go ditoropo ka moka, ditoropo tše nnyane le mebotwaneng ya Afrika Borwa. ANC e na le ofisi ye kgolo, diofisi tše senyane tša diprofense le diofisi tše mmalwa tša dilete.
Ditšhupetšo[lokiša | edit source]
http://www.anc.org.za/show.php?id=178


text:
Tumelo ya Nicea
Re dumela go Modimo o tee Tate yo maatla ka moka, Mohlodi wa legodimo le lefase, wa tšohle tše di bonwago le tše de sa bonwego,
Re dumela go Morena o tee Jesu Kriste, Morwa Modimo motswalwanoši, Yo a tswetšwego ke Tate pele ga mehla ka moka, Modimo yo a tšwago go Modimo, Seetša se se tšwago Seetšeng, Modimo wa makgonthe yo a tšwago go Modimo wa mmakgonthe, Yo a tswetšego a sa bopšago, Yo boyena bja gagwe bo lego tee le Tate,Yo dilo ka moka di dirilwego ka yena; Yo a ilego a theoga magodimong, ka baka la rena batho, le ka baka la phološo ya rena, A namafatšwa ka maatla a Moya o Mokgethwa go Maria Kgarebe, gomme a ba motho, A bapolelwa rena sefapanong mehleng ya Pontius Pilatus. A hlokofatšwa, A bolokwa, A tsoga ka letšatši la boraro, ka mo mangwalo a bolelago ka gona, a rotogela magodimong, O dutše ka letsogong le letona la Tate; Gomme o tlo boa ka letago go ahlola ba ba phelago le ba ba hwilego: Yo mmušo wa gagwe o ka se bego le bofelo.
Re dumela le go Moya o Mokgethwa, Morena, Mophediši, yo a tšwago go Tate le Morwa; A khunamelwago, a tumišwago gammogo le Tate, le Morwa, Yo a boletšego ka baporofeta.
Re dumela Kereke e tee, ye kgethwa, ye Bohle, ya Baapostola. Re dumela le Kolobetšo e tee ya go swarela dibe, Gomme ke letetše tsogo ya bahu, Le bophelo bja nako e tlago.


text:
Phetolelo ya new ka go Sesotho sa Leboa
new
yo mofsa
lehlaodinewer, newest
1(with cl. 1)yo mofsa
2(with cl. 2)ba bafsa
3(with cl. 3)wo mofsa‘The new government brought improvements’ — Mmušo wo mofsa o dirile diphetogo tše kaone
4(with cl. 5)le lefsa‘I found a new place to stay’ — Ke hweditše lefelo le lefsa la go dula
5(with cl. 6)a mafsa‘Five new members were introduced to our organization’ — Go tsebišitšwe maloko a mahlano a mafsa mokgahlong wa rena
6(with cl. 7)se sefsa‘A local businessman gave the couple a new vehicle’ — Rakgwebo wa motse o file banyalani sefatanaga se sefsa
7(with cl. 8, with cl. 10)tše mpsha‘The new coach came up with new ideas on how to run the team’ — Mohlahli yo mofsa o tlile ka dikgopolo tše mpsha tša go sepediša taolo ya sehlopha
8(with cl. 9)ye mpsha
9(with cl. 14)bjo bofsa‘I want to start a new life’ — Ke nyaka go thoma bophelo bjo bofsa


text:
Phetolelo ya worry ka go Sesotho sa Leboa
worry
belaela
lediriworries, worrying, worried
1belaelatshwenyegaiša pelo mafiša‘While she was still worrying and complaining, she saw them come in’ — O rile a sa belaela bjalo a balabala, a bona ba tsena‘Don't worry about this work; I will do it right now’ — O se ke wa tshwenyega ka mošomo wo, ke tla o dira gona bjalo‘Please do not worry! There is nothing that they can do to you’ — Se iše pelo mafiša hle! Ga go se ba ka go dirago sona
leinaPlural worries
1tlalelo


text:
September 5-
11
Psalme 119
Kopelo 48 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
‘Sepela Molaong wa Jehofa’: (10 mets.)
Ps 119:1-8
—Lethabo la kgonthe le ithekgile ka gore re sepele molaong wa Modimo (w05 4/15 10 ¶3-4)
Ps 119:33-40
—Lentšu la Modimo le re nea sebete seo re se hlokago gore re kgone go lebeletšana le diteko bophelong (w05 4/15 13 ¶12)
Ps 119:41-48
—Tsebo e nepagetšego ya Lentšu la Modimo e dira gore re bolele ditaba tše dibotse re kgodišegile (w05 4/15 13 ¶13-14)
-
Go Epa Matlotlo a Moya: (8 mets.)
Ps 119:71
—Go tlaišwa go ka ba le mehola efe? (w06 9/1 14 ¶4)
Ps 119:96
—Ke’ng seo se bolelwago ke mantšu a rego, “ke bone go na le seo se hlaelago go tšohle tšeo di phethagetšego”? (w06 9/1 14 ¶5)
Mmalo wa Beibele wa beke ye o nthuta’ng ka Jehofa?
Ke dintlha dife tša mmalo wa Beibele wa beke ye tšeo nka di dirišago tšhemong?
-
Mmalo wa Beibele: (4 mets. goba ka tlase ga moo) Ps 119:73-93
DIRA SOHLE BODIREDING
Lokišetša Dithero tša Kgwedi ye: (15 mets.) Poledišano. Bapala dibidio tša dithero tša mohlala, ke moka le boledišane ka dintlha tša bohlokwa. Kgothaletša bagoeledi go itirela dithero tša bona.
BOPHELO BJA BOKRISTE
Kopelo 69
“Re ka Dira Eng ge go ka Araba Ngwana ge re Kokota?”: (5 mets.) Polelo.
Tše di Nyakegago tša Phuthego: (10 mets.) Mohlomongwe le ka ahlaahla dithuto tšeo re ithutilego tšona ka Pukung ya Ngwaga. (yb16 59-62)
Thuto ya Beibele ya Phuthego: (30 mets.) ia kgao. 23 ¶15-29 le poeletšo go letl. 204
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 13 le Thapelo


text:
Na go na le Taba Gore re Rapela Kae, Gona Neng?
KA NTLE le pelaelo o lemogile gore madumedi a mantši a rulagantšwego a lebiša tlhokomelo go ageng dintlo tše dikgolo tša borapedi gomme a bea nako yeo go swanetšego go rapelwa ka yona. Na Beibele e bea ditekanyetšo gore go swanetšwe go rapelwa kae, gona neng?
Beibele e bontšha gore go na le maemo a swanetšego bakeng sa thapelo. Ka mohlala, pele ga ge a ka ja le barutiwa ba gagwe, Jesu o ile a leboga Modimo ka thapelo. (Luka 22:17) Le gona, ge barutiwa ba gagwe ba be ba bokana bakeng sa borapedi, ba be ba rapela gotee. Ka baka leo, ba ile ba tšwela pele ka mokgwa woo o bego o dirišwa go tloga kgale ka disinagogeng tša Bajuda le ka tempeleng kua Jerusalema. Modimo o be a rerile gore tempele e be “ntlo ya thapelo ya ditšhaba ka moka.”—Mareka 11:17.
Ge bahlanka ba Modimo ba bokana le go rapela gotee, ditopo tša bona di ka ba le mafelelo a mabotse. Ge e ba sehlopha se le boteeng gomme thapelo e rapelwago legatong la sona e bontšha melao ya motheo ya Mangwalo, Modimo o a kgahlega. Thapelo le gona e ka mo šušumeletša go dira seo a bego a ka se se dire. (Baheberu 13:18, 19) Dihlatse tša Jehofa di rapela ka mehla dibokeng tša tšona. O laletšwa ka borutho go tla Holong ya Mmušo ya kgaufsi le wena gomme o kwe dithapelo tše bjalo ka bowena.
Lega go le bjalo, Beibele ga e lekanyetše gore dithapelo di swanetše go dirwa ka nako e itšego goba lefelong le itšego. Ka Beibeleng, re hwetša pego ya bahlanka ba Jehofa ba rapela ka nako e nngwe le e nngwe, lefelong le lengwe le le lengwe. Jesu o itše: “Ge o rapela, tsena phapošing ya gago gomme ge o tswaletše mojako wa gago, rapela Tatago yo a lego sephiring; ke moka Tatago yo a bonago sephiring o tla go putsa.”—Mateo 6:6.
Re ka rapela nako e nngwe le e nngwe, lefelong le lengwe le le lengwe
Na yeo ga se taletšo e kgahlišago? O ka batamela Mmuši wa legohle nako le ge e le efe, ka sephiring, gomme wa kgodišega gore o tla go theetša. Ka gona, ga go makatše ge Jesu gantši a be a nyaka go ba noši ge a rapela! Ka nako e nngwe, o ile a fetša bošego ka moka a rapela Modimo, go bonagala a be a nyaka tlhahlo ya go dira phetho e bohlokwa kudu.—Luka 6:12, 13.
Banna le basadi ba bangwe ka dipegong tša Beibele ba ile ba rapela ge ba be ba swanetše go dira diphetho tše dikgolo goba ba lebeletšane le ditlhohlo tše dikgolo. Ka dinako tše dingwe ba be ba rapela ka go hlaboša gomme ka dinako tše dingwe ka setu; ba be ba rapela ba le ka dihlopha le ge ba nnoši. Selo se bohlokwa ke gore ba be ba rapela. Modimo e bile o laletša bahlanka ba gagwe gore: “Le se kgaotše go rapela.” (1 Bathesalonika 5:17) O ikemišeditše go theetša ka go se kgaotše bao ba dirago thato ya gagwe. Na yeo ga se taletšo e lerato?
Go ba gona, lefaseng la lehono le sa botego batho gabonolo, ba bantši ba ipotšiša ge e ba thapelo e e-na le mohola. O ka botšiša gore, ‘Na ruri e ka nthuša?’


text:
Rena, batho ba Afrika-Borwa, Re elelwa ditlhokatoka tša rena tša maloba;
Re tlotla bao ba ilego ba hlokofaletšwa toka le tokologo nageng ya gaborena;
Re hlompha bao ba ilego ba katanela go aga le go hlabolla naga ya gaborena; ebile
Re dumela gore Afrika-Borwa ke ya batho bohle ba ba dulago go yona; re le ngata e tee le ge re
fapana ka ditšo;
Ka fao, ka baemedi ba rena bao ba kgethilwego ntle le kgapeletšo, re amogela molaotheo wo
bjalo ka molaomogolo wa Repabliki gore re tlo –
Fodiša diphapano tša kgale mme re bope setšhaba seo se theilwego godimo ga dikelo tša
temokrasi, toka setšhabeng le ditokelomotheo tša batho;
Aga motheo wa setšhaba se se lokologilego sa temokrasi moo mmušo o theilwego godimo ga
thato ya batho gomme moagi yo mongwe le yo mongwe a šireleditšwego ke molao;
Kaonafatša khwalithi ya bophelo bja baagi ka moka le go lokolla bomakgoni bja motho yo
mongwe le yo mongwe; le go
Aga Afrika-Borwa ye e kopanego ya temokrasi yeo e ka kgonago go tšea maemo a yona a
maswanedi bjalo ka setšhaba se se ikemetšego ka noši ditšhabeng tša lefase ka bophara.
E ke Morena a ka boloka setšhaba sa gešo.
Nkosi Sikelel’ iAfrika. Morena boloka setjhaba sa heso.
God seën Suid-Afrika. God bless South Africa.
Mudzimu fhatutshedza Afurika. Hosi katekisa Afrika.
-
The Constitution in Sepedi (1996)0.28 MB
EMAIL THIS ARTICLE SAVE THIS ARTICLE ARTICLE ENQUIRY
To subscribe email subscriptions@creamermedia.co.za or click here
To advertise email advertising@creamermedia.co.za or click here


text:
Dikgopolo di a kopana ka go OneNote
Iša gabonolo go tloga go Evernote go ya go OneNote gomme o kopanye dintlha tša gago go didirišwa ša gago ka moka, mahala. Hwetša gore bjang
Hlama tsela ya gago
Na o kgona go ngwala dikgopolo tše bohlokwa go dipampišana tša go ngwala? Na se se swana le go senya mokgwa wag ago? OneNote e dira gore o kgone tšohle ka tsela le ge e le efe yeo o nyakago go boloka dikgopolo tša gago. Thaepa, ngwala goba thala ka fomo ya mahala ya pele go letlakala. Tsoma le go klipa go tšwa go wepe go ya go dikgopolo tša dinepe.
Dirišana le motho yo mongwe
Sehlopha sa gago se thopile kgopolo ya ngwaga. Lapa la gago le rulaganya menyu bakeng sa seboka se segolo. Dula letlakaleng lona le le go le kopanya kae goba kae.
Nagana ka enke
O lokile. Beakanya. Thala. Mokgwalokgwaro goba monwana ke yona tholosi e nnoši yeo o e hlokago. Tšea dintlha ka mongwalo gomme o di fetošetše go mongwalo o thaepilwego ka morago. Thalela seo se lego bohloka gomme o beakanye dikgopolo ka mmala goba ka dibopego.
Tsena kae goba kae
Ela hloko. Go bonolo go ntšha dikagare tša gago kae goba kae, le ge o se inthaneteng. Thoma go lapothopo ya gago ke moka o mpshafaletše dintlha tša gago go founo ya gago. OneNote e šoma go sedirišwa le ge e le sefe goba polatefomo.
-
Windows
-
Apple
-
Android
-
Wepsaete
E kaone ka Office
OneNote ke setho sa lapa la Office leo o šetšego o le tseba. Bopa dinoutso ka dintlha tšeo di tšewago go emaile ya Outlook, goba bopa tafola ya Excel. Dira mo gontši ka dilo ka moka tšeo o di ratago ka ditirišo tša Office gomme di šoma gotee.
Ikgokaganye le ba bangwe ka klaseng
Tliša barutwana felogotee ka sekgobeng sa tirišano goba nea yo mongwe le yo mongwe thekgo ka dinotepukung tša bona. Ga go sa hlokega gore o phrinthe. O ka rulaganya dithuto gomme wa abelana mediro go tšwa go bobolokelo bja magareng.
Bona Notepuku ya Klase


text:
DISWANTŠHO TŠA KGALE
Constantine
Constantine e bile mmušiši wa pele wa Roma wa go ipitša Mokriste. Ka go dira bjalo, o ile a tutuetša histori ya lefase kudu. O ile a amogela bodumedi bjo bjoo pele bo bego bo gateletšwe gomme a thuša gore bo fetoge Bojakane. Ka gona, go ya ka The Encyclopædia Britannica, seo go thwego ke Bokriste se ile sa ba “motseta yo mogolo setšhabeng le go tša dipolitiki” yo a ilego a tutuetša histori.
KE KA baka la’ng o swanetše go tseba ka mmušiši wa kgale wa Roma? Ge e ba o kgahlegela Bokriste, o swanetše go tseba gore mahlale a Constantine go tša dipolitiki le go tša bodumedi a kgomile ditumelo le ditirelo tša dikereke tše dintši go fihla le lehono. A re boneng gore o dirile seo bjang.
DIKEREKE DI BEWA MOLAONG GOMME TŠA DIRIŠWA GAMPE
Ka 313 C.E., Constantine o be a buša Mmušo wa ka Bodikela wa Roma, mola Licinius le Maximinus ba be ba buša ka Bohlabela. Constantine le Licinius ba ile ba nea barapedi ka moka tokologo, go akaretša le Bakriste. Constantine o ile a šireletša Bokriste, a nagana gore bodumedi bo be bo tla tliša botee mmušong wa gagwe. *
Constantine o ile a tenwa ke gore dikereke di be di arogantšwe ke dingangišano. Ka ge a be a nyaka gore di kwane, o ile a tsoma thuto yeo go thwego ke ya therešo gomme a gapeletša madumedi ka moka gore a e dumele. E le gore a amogele bapišopo, ba ile ba swanelwa ke go kwanantšha ditumelo tša bona gomme bao ba dirilego bjalo ba ile ba se sa lefa lekgetho ke moka ba thekgwa ka tša ditšhelete. Radihistori Charles Freeman o itše: “Go amogela thuto yeo go thwego ke ya therešo ya Bokriste go be go sa dire gore baetapele ba bodumedi ba tsene legodimong feela eupša go be go ba nea le matlotlo a mantši a lefaseng.” Ka gona baetapele ba bodumedi ba ile ba ba batho ba matla ditabeng tša lefase. Radihistori A. H. M. Jones o re: “Kereke e be e sa hwetša mošireletši feela, eupša gape e be e hweditše mong wa yona.”
“Kereke e be e sa hwetša mošireletši feela, gape e be e hweditše mong wa yona.”—A.H.M. Jones, radihistori
E BE E LE BOKRISTE BJA MOHUTA MANG?
Go dirišana ga Constantine le bapišopo go ile gwa feleletša ka bodumedi bjoo bo nago le melao ya Bokriste le ya boheitene. Seo se be se sa makatše, ka ge morero wa mmušiši e be e le go amogela mehuta ka moka ya bodumedi, e sego go hwetša therešo ya bodumedi. Go ba gona, o be a laola mmušo wa boheitene. Radihistori yo mongwe o ngwadile gore e le gore a kgahliše dikarolo ka bobedi tša bodumedi, o be a ithutile mokgwa wa go “bolela ka tsela e sa kwešišegego dilong tšeo a bego a di dira le ditabeng tša mmušo ka kakaretšo.”
Le ge a be a ipolela gore o thekga Bokriste, Constantine o be a sa tlogele boheitene. Ka mohlala, o be a diriša bolepi bja dinaledi le bonoge, e lego maleatlana ao Beibele e a ganetšago. (Doiteronomio 18:10-12) Lebotong la Sekabora sa Constantine kua Roma, o swantšhitšwe a direla medingwana ya boheitene sehlabelo. O ile a tšwela pele a khunamela modimo wa letšatši ka go thala modimo yoo ditšheleteng tša gagwe tša tšhipi le go thekga borapedi bja modimo wa letšatši. Go ya bofelong bja bophelo bja gagwe, Constantine o ile a dumelela motsana wa Umbria, kua Italy, go agela yena le lapa la gagwe tempele le go kgetha baperisita bao ba tlago go hlankela go yona.
Constantine o ile a diega go kolobetšwa e le seo go thwego ke Mokriste go ba go fihla matšatši a sego kae pele ga lehu la gagwe ka 337 C.E. Diithuti tše dintši di dumela gore o ile a dikadika go kolobetšwa ka ge a be a nyaka go thekgwa ke Bakriste le baheitene mmušong wa gagwe. Gore re tsebe seo, pego ya gagwe le go kolobetšwa ga gagwe go yela bofelong bja bophelo bja gagwe di dira gore go ipotšišwe ge e ba a be a bolela therešo ge a re o dumela go Kriste. Lega go le bjalo, therešo ke gore: Kereke yeo Constantine a e dumeletšego ka molao e bile mokgatlo o matla wa tša dipolitiki le wa bodumedi, woo o hlanogetšego Kriste gomme wa kgomarela lefase. Jesu o boletše ka balatedi ba gagwe gore: “Bona ga se karolo ya lefase go etša ge nna ke se karolo ya lefase.” (Johane 17:14) Go tšwa kerekeng ye—yeo ga bjale e bego e le ya lefase—go tšwile dihlopha tše dintši tša bodumedi.
Na taba ye ka moka e bolela’ng go rena? E bolela gore ga se ra swanela go fo dumela dithuto tša kereke le ge e le efe eupša re swanetše go di hlahloba re diriša Beibele.—1 Johane 4:1.
^ ser. 6 Go ya ka tšhupetšo e nngwe go ile gwa ngangišanwa kudu ka taba ya ge e ba Constantine e be e le Mokriste wa kgonthe, ka ge “a be a dumelela borapedi bja boheitene gaešita le mafelelong a pušo ya gagwe.”


text:
Moya o Hlwekilego le Letšatši
—Na ke “Di-antibiotic” tša Tlhago?
GE BORATHUTAMAHLALE ba fetša go tšweletša la mathomo di-antibiotic tša dikhemikhale magareng ga lekgolong la bo-20 la nywaga, dingaka di be di holofetše gore dihlare tšeo tše difsa di tla fodiša malwetši a itšego. Mathomong, go be go bonagala dihlare tšeo tše difsa di phetha morero woo. Eupša ga e sa le go tloga nakong yeo go dirišwa ga tšona kudu go dirile gore go tšwelele dipaketheria tšeo di kgonago go lwa le di-antibiotic tšeo.
E le gore borathutamahlale ba bangwe ba hwetše mekgwa e mefsa ya go lwantšha malwetši, ba hlahlobišiša ditsela tša kgale tšeo di bego di dirišwa go alafa malwetši. E nngwe ya ditsela tše e akaretša go diriša mahlasedi a letšatši le moya o hlwekilego.
Go Ithuta Dilong tša Kgale
Engelane e be e dutše e dumela gore letšatši le moya o hlwekilego di hola batho ka tša kalafo ka tsela e itšego. Ngaka John Lettsom (1744-1815) o ile a re bana bao ba swerwego ke bolwetši bja mafahla (TB) ba ka thušwa ke moya wa lewatleng le letšatši. Ka 1840, ngaka ya go bua e lego George Bodington o ngwadile gore bao ba šomago ka ntle—balemi, badiši—gantši ga ba hlaselwe ke TB, mola go bonagala e be e hlasela bao ba fetšago nako e ntši ba le ka ntlong.
Florence Nightingale (1820-1910) o ile a tuma ka go tšweletša mekgwa e mefsa ya go hlokomela mašole a Brithania ao a bego a gobetše Ntweng ya Crimea. O ile a botšiša gore: “Na o kile wa tsena ka diphapošing tša go robala tša batho ba itšego . . . e ka ba bošego, goba mesong pele ga ge go ka bulwa mafasetere, gomme wa kwa kamoo di nkgago gampe ka gona?” O šišintše gore moya wa ka phapošing ya molwetši o swanetše go dula o hlwekile bjalo ka moya wa ka ntle, eupša molwetši a sa bolaišwe phefo. O ile a oketša ka gore: “Go ya ka phihlelo ya ka e nyenyane ka balwetši, selo sa bobedi seo ba se hlokago ka morago ga go hwetša moya o hlwekilego ke seetša . . . Le gona e sego seetša feela, eupša seetša sa letšatši.” Ba bantši ka nako yeo ba be ba dumela gore go bea malakane le diaparo letšatšing go be go thuša go tša maphelo.
Go dirilwe tšwelopele e kgolo go tša thutamahlale ga e sa le go tloga ka bo-1800, eupša dinyakišišo tša lehono di fihleletše se swanago. Ka mohlala, nyakišišo ya 2011 kua China e hweditše gore diphapoši tšeo di tletšego ka batho e bile di sa tsene moya o lekanego o hlwekilego di dira gore “go be le malwetši a mantši a go hema.”
Mokgatlo wa Lefase wa tša Maphelo (World Health Organization [WHO]) o lemogile gore moya o hlwekilego wa tlhago, e lego moya wo o fokago ka ntle wo o kgonago go tsena ka gare ga moago, o bohlokwa bakeng sa go fokotša ditwatši. Ka kgonthe, dikeletšo tša WHO tšeo di gatišitšwego ka 2009 di kgothaletša go diriša moya wa tlhago go fokotša go tsenwa ke malwetši mafelong a tlhokomelo ya tša kalafo. *
O ka bolela gore: ‘Dintlha tšeo di a kwagala. Eupša na di dumelelana le thutamahlale? Seetša sa letšatši le moya di thibela bjang malwetši?’
Dibolayaditwatši tša Tlhago
Dinyakišišo tšeo di dirilwego lefelong la United Kingdom Ministry of Defence di re fa dikarabo. Borathutamahlale ba moo ba be ba nyaka go tseba gore ge e ba sethuthupi sa dipaketheria tše kotsi se ka thuthupa London, moya wa moo o tla tšea nako e kae o šilafetše. E le gore banyakišiši ba tsebe ka ditwatši tša moyeng, ba ile ba tatetša diphedi tše dinyenyane tše di bitšwago E. coli bobing bja segokgo gomme ba di bea moo go fokago moya. Teko yeo e ile ya dirwa bošego, ka ge go be go tsebja gore seetša se be se bolaya dipaketheria tše. Mafelelo e bile afe?
Mo e nyakilego go ba dipaketheria ka moka di be di hwile ka morago ga diiri tše pedi. Eupša ge dipaketheria di be di tsenywa ka gare ga lepokisi leo le tswaletšwego lefelong le swanago ka tlase ga thempheretšha le monola o swanago, go ile gwa hwetšwa tše dintši tša tšona di sa phela ka morago ga diiri tšeo tše pedi. Ka baka la’ng? Go molaleng gore go na le selo se itšego moyeng seo se bolayago ditwatši. Le lehono ga go tsebje gore ke eng seo se dirago gore moya o bolaye ditwatši. Lega go le bjalo, banyakišiši ba re moya o fokago o na le selo se itšego sa tlhago “seo se šomago bjalo ka sebolayaditwatši tšeo di lego lefaufaung.”
Seetša sa letšatši le sona se na le dibolayaditwatši tša tlhago. Journal of Hospital Infection e hlalosa gore “bontši bja diphedi tše dinyenyane tšeo di bakago malwetši tšeo di lego moyeng ga di kgone go kgotlelela seetša sa letšatši.”
O ka holwa bjang ke se? O ka fetša nako e lekanego o le letšatšing le go hema moya o hlwekilego. Se se tla go thuša kudu.
^ ser. 8 Dilo tše itšego di ka dira gore re se rate go tlogela mafasetere a butšwe. Dilo tše di ka akaretša mohuta wa moya wo o fokago, lešata, melao ya tša mollo le tšhireletšego.


text:
TABA YA LETLAKALA LA KA NTLE: NA O SWANETŠE GO BOTA BODUMEDI?
Ke ka Baka la Eng o Swanetše go Hlahloba Bodumedi bja Gago?
A re re o swanetše go dirwa ophareišene bakeng sa bolwetši bjoo bo beago bophelo bja gago kotsing. Go tla nyakega gore o bote mmui wa gago ka mo go feletšego, ka ge bophelo bja gago bo tla ba diatleng tša gagwe. Na e be e ka se be gabohlale go hlahloba pego ya phihlelo ya gagwe?
Ka mo go swanago, ke gabohlale gore o hlahlobišiše bodumedi. Ge e ba o le mokgatlong o itšego wa bodumedi, ge e le gabotse o beile bophelo bja gago bja moya diatleng tša wona. Se se akaretša ditebelelo tša gago tša go phologa.
Jesu o re neile molao wa motheo wa go bapiša Beibele le mekgwa ya bodumedi. O itše: “Sehlare se sengwe le se sengwe se tsebja ka dienywa tša sona.” (Luka 6:44) Ka mohlala, ge o lebelela bodumedi bjo itšego goba mokgatlo o itšego wa bodumedi, na o tšweletša dienywa tša mohuta mang? Na baetapele ba wona ba bodumedi ba gatelela kudu taba ya tšhelete? Na ditho tša wona di latela melao ya motheo ya Beibele mabapi le ntwa le boitshwaro? Sa mafelelo, na go na le bodumedi bjo bo ka botwago? Re go laletša gore o hlahlobe dihlogo tše di latelago.
“Sehlare se sengwe le se sengwe se tsebja ka dienywa tša sona.”—Luka 6:44


text:
KAROLO 2
Mathomo a Bodiredi bja Jesu
“Bonang Kwana ya Modimo Yeo e Tlošago Sebe.”—Johane 1:29
KAROLONG YE
KGAOLO 12
Jesu o a Kolobetšwa
Ke ka baka la’ng Jesu a ile a kolobetšwa ge e ba a se a ka a dira sebe?
KGOALO 13
Ithute Tseleng Yeo Jesu a Ilego a Lebeletšana le Meleko
Go lekwa ga Jesu go hlatsela ditherešo tše pedi tša motheo ka Diabolo.
KGAOLO 14
Jesu o Thoma go Dira Barutiwa
Ke’ng seo se kgodišitšego barutiwa ba tshelelago ba Jesu ba pele gore ba hweditše Mesia?
KGAOLO 15
O Dira Mohlolo wa Gagwe wa Pele
Jesu o bontšha mmagwe gore bjale o laelwa ke Tatagwe wa legodimong, e sego yena.
KGAOLO 16
Jesu o Fišegela Borapedi bja Therešo
Molao wa Modimo o be o dumelela batho go reka diphoofolo kua Jerusalema bakeng sa go dira dihlabelo, ka gona ke ka baka la’ng Jesu a be a galefetše barekiši tempeleng?
KGAOLO 17
O Ruta Nikodemo Bošego
Go “tswalwa gape” go bolela’ng?
KGAOLO 18
Jesu o a Oketšega ge Johane a Fokotšega
Barutiwa ba Johane ba a hufega, le ge Johane a sa hufege.
KGAOLO 19
O Ruta Mosadi wa Mosamaria
Jesu o mmotša selo seo go bonagalago a se a tšwa a se botša motho yo mongwe.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
1 Samuele 3:1-21
3 Mošemanyana Samuele o be a dutše a hlankela+ Jehofa a le pele ga Eli, gomme mehleng yeo lentšu la Jehofa+ le be le kwewa ka sewelo;+ go be go sa tlwaelega gore motho a bone dipono.+2 Letšatšing le lengwe Eli o be a robetše phapošing ya gagwe, mahlo a gagwe a šetše a thomile go swifala;+ o be a sa kgone go bona.3 Lebone la Modimo le be le sešo la tingwa gomme Samuele o be a robetše ka tempeleng+ ya Jehofa moo areka ya Modimo e bego e le gona.4 Jehofa a bitša Samuele. Ge a ekwa a bitšwa a re: “Ke nna yo.”+5 A kitimela go Eli a re: “Ke nna yo, ka ge o mpiditše.” Eli a re: “Ga se ka go bitša. Boela o yo robala.” Samuele a tloga a yo robala.6 Jehofa a mmitša gape a re: “Samuele!”+ Samuele ge a ekwa a bitšwa a tsoga a ya go Eli a re: “Ke nna yo, ka ge o mpiditše.” Eli a re: “Ga se ka go bitša morwa wa ka.+ Boela o yo robala.”7 (Ge e le Samuele o be a sešo a tseba Jehofa gomme o be a sešo a utollelwa lentšu la Jehofa.)+8 Jehofa a mmitša gape la boraro a re: “Samuele!” Samuele ge a ekwa a bitšwa a tsoga a ya go Eli a re: “Ke nna yo, ka ge o mpiditše.”Eli a lemoga gore ke Jehofa yo a bego a bitša mošemanyana.9 Eli a re go Samuele: “Sepela o yo robala, e tla re ge a ka go bitša, wena o re: ‘Jehofa, bolela, mohlanka wa gago o theeditše.’” Samuele a tloga a yo robala ka phapošing ya gagwe.10 Jehofa a mmitša go etša ge a ile a mmitša ka makga a mangwe a mararo a re: “Samuele, Samuele!” Ge Samuele a ekwa a bitšwa a re: “Bolela, mohlanka wa gago o theeditše.”+11 Jehofa a re go Samuele: “Tseba gore ke tla dira+ selo se sengwe Isiraeleng seo mang le mang ge a ekwa ka sona, ditsebe tša gagwe di tlago go hlohlona.+12 Letšatšing leo ke tla phethagatša dilo ka moka tšeo ke di boletšego mabapi le Eli ka ba ntlo ya gagwe, go tloga ka tša mathomo go fihla ka tša mafelelo.+13 O botše Eli gore ke ahlola ba ntlo+ ya gagwe go iša mehleng ya neng le neng ka baka la molato woo a o tsebago,+ ka ge bana ba gagwe ba rogaka Modimo+ gomme yena a sa ba kgaleme.+14 Ke ka baka leo ke enetšego ba ntlo ya Eli gore go neelwa ga sehlabelo goba sebego go ka se dire gore molato wa ba ntlo ya Eli o tshedišwe mahlo go iša mehleng ya neng le neng.”+15 Samuele a robala go fihla mesong. Ke moka a bula mejako ya ntlo ya Jehofa.+ O be a boifa go botša Eli seo a se bonego.+16 Eli a bitša Samuele a re: “Samuele morwa wa ka!” Ge a ekwa a bitšwa a re: “Ke nna yo.”17 Eli a re: “Ke’ng seo a go boditšego sona? Hle, o se ke wa nkutela selo.+ Anke Modimo a go dire ka mo a ratago a be a oketše go seo+ ge e ba o ka nkutela lentšu letee mantšung ka moka ao a go boditšego ona.”18 Samuele a mmotša mantšu ka moka gomme a se mo utele selo. Eli ge a ekwa seo a re: “Yeo ke thato ya Jehofa. Anke a dire seo se lokilego mahlong a gagwe.”+19 Samuele a gola, Jehofa a dula a na le yena+ gomme a dira gore mantšu ka moka ao a a boletšego a phethagale.+20 Isiraele ka moka go tloga ka Dani go fihla ka Beresheba+ ya lemoga gore Samuele ke yena a neilwego modiro wa go ba moporofeta wa Jehofa.+21 Jehofa a iponagatša gape+ kua Shilo, ka ge e le gona moo Shilo mo Jehofa a ikutollotšego go Samuele ka lentšu la Jehofa.+


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Hosea 7:1-16
7 “Ge ke re ke alafa Isiraele,+ go utologa molato wa Efuraime+ le bobe bja Samaria;+ gobane ba phela ka boradia+ gomme lehodu le šwahlela ka nywakong; bahlasedi bona ba hlasela ba le ka ntle.+2 Le dipelong tša bona ga ba ipotše+ gore ke tla gopola bobe bja bona ka moka.+ Ditiro tša bona di ba dikologile.+ Di pele ga sefahlego sa ka.+3 Ba thabiša kgoši ka bobe bja bona gomme ba thabiša dikgošana ka bofora bja bona.+4 Ka moka ga bona ke dihlotlolo,+ ba etša sebešo seo se tšhumilwego ke moapei wa dinkgwa, yoo e rego ge a thomile go duba hlama, a kgaotše go bešeletša mollo go fihla ge hlama e bedile.5 Letšatšing la ge kgoši ya rena e be e dirile monyanya, dikgošana di ile tša lwatšwa+ ke beine—gwa ba le pefelo ka baka la beine.+ Kgoši e fane diatla le bakweri.6 Ba dirile gore dipelo tša bona di fiše bjalo ka ge eka di batameditšwe sebešong;+ di ba fiša ka gare.+ Yo a ba apeelago dinkgwa o robala bošego ka moka; mesong sebešo se fiša bjalo ka mollo o laumago.+7 Ka moka ga bona ba fiša bjalo ka sebešo, le gona ba kwametša baahlodi ba bona. Dikgoši tša bona ka moka di wele;+ ga go na yo a mpitšago.+8 “Ge e le Efuraime e itswakanya le meraforafo.+ Efuraime e fetogile senkgwa se se sa fetošwago ge se bešwa.+9 Bašele ba jele matla a gagwe+ gomme yena ga a tsebe.+ Meriri e mepududu e šweufaditše hlogo ya gagwe eupša yena ga a tsebe.10 Boikgantšho bja Isiraele bo e latofaditše+ gomme ga se ba boela go Jehofa Modimo wa bona+ le ge e le go mo nyaka ka baka la tše ka moka.+11 Efuraime e swana le leeba+ la setlaela la go hloka temogo.+ Ba biditše Egipita;+ ba ya Asiria.+12 “Kae le kae moo ba yago gona, ke tlo phurollela lokwa la ka godimo ga bona.+ Ke tlo ba theošetša fase bjalo ka dinonyana tša magodimo.+ Ke tlo ba otla ka go dumelelana le temošo yeo e neilwego phuthego ya bona.+13 Ke ba madimabe+ ka gobane ba ntšhabetše!+ Ba tlo fedišwa ka gobane ba ntshenyeditše! Nna ke itše ge ke re ke a ba lopolla,+ bona ba bolela maaka ka nna.+14 Ga se ba ka ba nkgopela thušo go tšwa dipelong tša bona,+ gaešita le ge ba golola ba le malaong a bona. Go ata ga mabele a bona le beine ya bona e bose go dirile gore ba tšwafe;+ ba ile ba mphuralela.+15 Ge e le nna ke ile ka ba laya;+ ke ile ka matlafatša matsogo a bona+ eupša bona ba ntogela maanomabe.+16 Ba ile ba boa eupša ba se boele borapeding bja therešo;+ ba bjalo ka bora bjo bo rephilego.+ Dikgošana tša bona di tlo wa ka tšhoša ka baka la ge di sola ka maleme a tšona.+ Ke sona se nageng ya Egipita ba tlago go kwerwa ka sona.”+